
Milan Hromník
Trpel za nás

Úvahy nad liturgickými čítaniami v Pôstnom období

Trnava 2011 Nihil obstat:

P. Aemilius Krapka, SI censor

Názov publikácie je inšpirovaný slovami Svätého písma (1 Pt 2, 21)

	Pôst a jeho liturgia
	1. pôstna nedeľa v roku A
	1. pôstna nedeľa v roku B
	1. pôstna nedeľa v roku C
	2. pôstna nedeľa v roku A
	2. pôstna nedeľa v roku B
	2. pôstna nedeľa v roku C
	3. pôstna nedeľa v roku A
	3. pôstna nedeľa y roku B
	3. pôstna nedeľa v roku C
	4. pôstna nedeľa v roku A
	4. pôstna nedeľa v roku B
	4. pôstna nedeľa v roku C
	5. pôstna nedeľa v roku A
	5. pôstna nedeľa v roku B
	5. pôstna nedeľa v roku C
	Kvetná nedeľa
	Zelený štvrtok
	Obsah


Pôst a jeho liturgia

Pôstne obdobie trvá štyridsať dní, nerátajú sa doň nedele. Počet štyridsať sprevádzal významné udalosti v dejinách spásy, obvykle súvisel s pokáním. Štyridsať dní a nocí za Noemových čias padal dážď potopy, ktorá zmyla škvrny hriechov z povrchu zeme. Štyridsať rokov putoval starozákonný Boží ľud púšťou, aby po tejto očisťovacej ceste zaujal prisľúbenú krajinu. Po štyridsaťdennom pôste Mojžiš prijal Boží zákon. Štyridsať dní prorok Eliáš putoval na vrch Horeb, kde mu Boh dal osobitné zjavenia. Mesto Ninive na Jonášovu výzvu robilo štyridsaťdňové pokánie. Štyridsaťdňovým pôstom na púšti sa Ježiš pripravoval na svoje verejné účinkovanie. Dal nám tak príklad pokánia, ku ktorému vyzýval aj neskôr svojím ohlasovaním.

Pôst u živote Cirkvi

Pápež Sirícius (384-399) zaviedol štyridsaťdňovú prípravu katechumenov na prijatie krstu. Pre veriacich to bol čas duchovnej obnovy pred Veľkou nocou. Cirkev aj dnes počas Veľkého pôstu sprítomňuje si Ježišovo pokánie a pripomína si jeho utrpenie. Nasledujúc Ježišov príklad prikazuje svojim veriacim pôst. Na začiatku tohoto obdobia vyzýva na pokánie slovami Ježiša Krista: „Kajajte sa a verte evanjeliu."

Kresťan má s Kristom odumierať tomuto svetu a svojej žiadostivosti a s Kristom má znovu a znovu vstávať z mŕtvych k novému životu. Toto obdobie sa nesie v znamení intenzívnejšieho boja proti nástrahám zlého ducha. Takto nocou veľkopôstneho boja kresťan kráča v ústrety Kristovmu veľkonočnému svetlu, naberajúc silu pre duševné zápasy, odumieranie vlastnej žiadostivosti, plnenie krstných záväzkov a kresťanského povolania.

Pôst je obdobím duchovnej prípravy na veľkonočné sviatky, ktoré sú oslavou zmŕtvychvstalého Krista. Počas nich Ježiš má duchovne vstať z mŕtvych v našich srdciach, aby sme s ním mali plnší a kresťanský život. On nás môže vyliečiť z nášho sebectva, darovať nám nové srdce a nového ducha. A preto Cirkev veriacich povzbudzuje k očisteniu duše. Popolcová streda a Veľký piatok sú dňami pôstu a zdržiavania sa mäsových pokrmov. Podľa zákona a tradície Cirkvi majú v tomto čase (od Popolcovej stredy do Turíc) pristúpiť k sviatosti zmierenia, ako aj k veľkonočnému svätému prijímaniu. Len s čistým srdcom budú si môcť hlbšie prežiť veľkonočné tajomstvo - smrť a vzkriesenie Pána Ježiša - ktoré sa sprítomňuje vo svätej omši.

Súčasťou pokánia sú tiež intenzívnejšie modlitby. Rímski veriaci sa vo Veľkom pôste každý deň schádzali v niektorom chráme. Po modlitbe šli v procesii za spevu litánií do vopred určeného chrámu, kde pápež slúžil svätú omšu. Podobne i nám sa v tomto období odporúča bohatšia a živšia účasť na liturgii tak, aby vynikol život miestnej cirkvi. Naše kostoly v Pôstnom období ožijú kajúcimi pobožnosťami, krížovými cestami a modlitbou posvätného ruženca.

Pôst u osobnom živote

Štyridsať dní pôstu je časom, v ktorom máme dať osobnú odpoveď na Ježišovu výzvu: „Kajajte sa a verte evanjeliu!" Máme sa vážne pozastaviť v zhone udalostí, zahľadieť sa do vlastného vnútra, spytovať sa seba samých, v čom sme sa odklonili od kresťanského ideálu. Pravdivé poznanie svojich vín a ich úprimné vyznanie vo svätej spovedi, ako aj účasť na veľkonočnom svätom prijímaní v rámci svätej omše nás privedú k zmene zmýšľania i života, k hlbšej modlitbe, k odriekaniu, k posilneniu lásky voči Bohu a ľuďom.

Osobitné pokánie v piatky Veľkého pôstu koná sa niektorým z týchto spôsobov:

-    zdržovaním sa mäsového pokrmu (od 14. do 60. roku),

-    alebo skutkom nábožnosti (účasť na svätej omši, krížová cesta, modlitba ruženca), alebo čítaním Svätého písma aspoň 10 minút,

-    alebo skutkom lásky k blížnemu (návšteva chorého či osamelého s konkrétnym prejavom pomoci, alebo hmotná pomoc chudobným či viacdetným rodinám, či návšteva cintorína spojená s modlitbou za zosnulých),

-    alebo sebazaprením (vernejšie plnenie svojich povinností, zrieknutie sa

sledovania zábavných televíznych programov alebo alkoholických nápojov či

fajčenia a podobne).

*

V Pôstnom období za obvyklých podmienok úplné odpustky môže získať:

-    ten, kto si koná pobožnosť krížovej cesty s rozjímaním o umučení a smrti Pána Ježiša pred riadne ustanovenými zastaveniami,

-    ten, kto sa pre vážnu prekážku nemôže zúčastniť na krížovej ceste, keď číta a rozjíma o umučení a smrti Pána Ježiša nejaký čas, aspoň štvrť hodiny,

-    ten, kto sa v piatok po prijímaní pomodlí pred obrazom Ukrižovaného modlitbu Dobrý a preláskavý Ježišu.

Charakter pôstnej liturgie

Pôstna liturgia má charakter pokánia, preto sa omše v Pôstnom období slúžia vo fialovom rúchu. Vynecháva sa v nich oslavná pieseň Glória (Sláva Bohu na výsostiach) a spev Aleluja. Čítania povzbudzujú k rozjímaniu o Kristovom utrpení a k pokániu i obráteniu. Radosť je osobitne zvýraznená vo 4. pôstnej nedeli, keď sa svätá omša môže slúžiť aj v ružovej farbe. Tým sa vyjadruje radosť z blížiacej sa slávnosti Zmŕtvychvstania Pána.

Významnými dňami tohto obdobia sú Popolcová streda a dni Veľkého týždňa. Na Popolcovú stredu, ktorá je dňom pokánia a prísneho pôstu, veriaci

prijímajú popolec.

Veľký týždeň je zameraný na spomienku Ježišovho utrpenia. Začína sa Kvetnou nedeľou, v ktorú si pripomíname slávnostný Ježišov vstup do Jeruzalema na veľkonočné sviatky. Na pamiatku toho v kostole sa koná slávnostná procesia s prvými jarnými ratolesťami. Svätá omša sa slúži v červenej liturgickej farbe a číta sa evanjelium o Ježišovom umučení.

Vyvrcholením Pôstneho obdobia je Veľkonočné trojdnie.

Na Zelený štvrtok predpoludním v katedrálnom chráme kňazi so svojím biskupom slávia svätú omšu svätenia olejov, pri ktorej si obnovujú svoje kňazské sľuby. Podvečer sa vo farnostiach slávi pamiatka poslednej večere, pri ktorej Pán Ježiš ustanovil kňazstvo a Eucharistiu.

Na Veľký piatok sa neslávi svätá omša. Sú iba slávnostné obrady, ktoré pozostávajú z bohoslužby slova, poklony krížu a svätého prijímania.

Na Bielu sobotu do Veľkonočnej vigílie sa neslávi svätá omša.

Prehľad usporiadanie čítaní v Pôstnom období

Nedele

Čítania zo Starého zákona predkladajú dejiny spásy (ako jeden z predmetov pôstnej katechézy) od ich začiatku až po prísľub Novej zmluvy.

Čítania z apoštolských listov sú vybrané tak, aby podľa možností mali vzťah k čítaniam z evanjelií i k čítaniam zo Starého zákona.

Čítania z evanjelia na prvú nedeľu sú o pokúšaní Pána. V jednotlivých rokoch sa berú podľa synoptických evanjelií.

Na druhú nedeľu sú čítania o premenení Pána. V jednotlivých rokoch sa berú podľa synoptických evanjelií.

Na tretiu nedeľu v roku A je evanjelium o Samaritánke, v roku B o vyhnaní predavačov z chrámu, v roku C o potrebe obrátenia.

Na štvrtú nedeľu v roku A je evanjelium o slepom od narodenia, v roku B rozhovor Ježiša s Nikodémom o záchrane sveta skrze jednorodeného Božieho Syna, v roku C podobenstvo o márnotratnom synovi.

Na piatu nedeľu v roku A je čítanie o vzkriesení Lazára, v roku B o budúcom oslávení Ježiša skrze kríž a zmŕtvychvstanie, v roku C o cudzoložnej žene.

Na Kvetnú nedeľu sú na vstup vybrané texty z troch synoptických evanjelií o slávnostnom vstupe Pána do Jeruzalema. V omši sa čítajú pašie.

Všedné dni (férie)

Čítania z evanjelií a zo Starého zákona sú vybrané tak, aby nadväzovali na seba a aby zodpovedali témam pôstnej katechézy. V prvých dňoch Veľkého týždňa sa v čítaniach odráža tajomstvo umučenia.

Na Zelený štvrtok pri dopoludňajšej omši svätenia olejov sa číta Izaiášovo proroctvo o Mesiášovi, Ježišovo potvrdenie o jeho splnení a výrok o všeobecnom kňazstve veriacich zo Zjavenia apoštola Jána. Pri večernej omši sa čítajú starozákonné predpisy o veľkonočnej večeri, správa apoštola Pavla o ustanovení Eucharistie a Jánova správa o umývaní nôh učeníkom.

Na Veľký piatok pri liturgickom slávení utrpenia a smrti Pána Ježiša sa číta Štvrtá pieseň o Pánovom služobníkovi od proroka Izaiáša, čítanie o Kristovom utrpení a poslušnosti z Listu Hebrejom a pašie podľa Jána.

Cieľ a štruktúra úvah nad liturgickými čítaniami

Cieľom úvah nad liturgickými čítaniami je zrozumiteľne vysvetliť denné biblické čítania v Pôstnom období a povzbudiť čitateľa k osobnej odpovedi na ne. Možno ich využiť ako podklad pre denné meditácie a kázne. Odporúča sa však ich konfrontácia so živým biblickým Božím slovom z liturgických čítaní príslušného dňa.

Štruktúra zodpovedá cieľu. Pozostáva z týchto častí:

Nadpis. Stručne vystihuje obsah liturgického čítania.

Odkaz na biblickú knihu. Nasleduje hneď za nadpisom. Obsahuje skratku knihy a čísla označujúce príslušnú kapitolu a verše.

Nedeľné čítania:

Obsah prvého liturgického čítania. Je to prerozprávanie biblického posolstva zrozumiteľné aj pre jednoduchých ľudí.

Obsah tretieho liturgického čítania: Je to zrozumiteľné prerozprávanie evanjeliovej udalosti. Popritom je naznačená súvislosť s prvým čítaním, napríklad starozákonný predobraz a jeho splnenie v Ježišovi Kristovi.

Druhé liturgické čítanie. Využitie pre duchovné usmernenie a povzbudenie. Čítania na všedné dni:

Obsah prvého liturgického čítania. Je to prerozprávanie biblického posolstva zrozumiteľné aj pre jednoduchých ľudí.

Obsah druhého liturgického čítania. Je to zrozumiteľné prerozprávanie evanjeliovej udalosti. Popritom je naznačená súvislosť s prvým čítaním.

Popolcová streda

1.    Výzva na pokánie (Joel 2, 12-18)

2.    Výzva na zmierenie s Bohom (2 Kor 5, 20 - 6, 2)

3.    Almužna, modlitba, pôst (Mt 6, 1-6.16-18)

Už u starozákonného Božieho ľudu sa stretávame s odklonom od Boha. Preto proroci v čase nejakého verejného nešťastia vyzývali ľud na pokánie, aby sa vrátil k Bohu. Bolo to napríklad vtedy, keď národ postihli záplavy kobyliek, vojny, mor, sucho, neúroda.

Ako sa praktizoval takýto kajúci úkon? Pôstne zhromaždenie sa zvolávalo verejne trúbením na baraňom rohu zo Sionu, kde stál jeruzalemský chrám. K pokániu boli pozvaní všetci ľudia bez rozdielu veku a stavu: starci i deti, ženích i nevesta. Kňazi v jeruzalemskom chráme medzi predsieňou a oltárom s plačom vyprosovali Božie zľutovanie, aby ľud nebol svojim nepriateľom na posmech. Ľudia si na znak pokánia roztrhli rúcho.

Pri úkonoch pokánia sa vyskytlo aj veľa povrchností. Preto prorok vyzýva: srdcia si roztrhnite, nie šaty. Roztrhnúť si srdce znamenalo skoncovať so svojím hriechom. Vonkajšie pokánie bez vnútorného obrátenia nemá hodnotu pred Bohom. K Bohu sa treba obrátiť nie polovičato, ale celým svojím srdcom. Boh je dobrotivý a milosrdný. On môže zmeniť trest na požehnanie.

Ježiš prehlbuje pohľad na pokánie. Hovorí o troch formách pokánia -o almužne, modlitbe a pôste. Nechce, aby sme ich robili pre vonkajšie uznanie, obdiv, pochvalu či odmenu od ľudí. Žiada od nás, aby sme ich konali v skrytosti. Boh totiž dáva odmenu za skryté skutky.

Dnes vstupujeme do obdobia Veľkého pôstu, v ktorom nasledujeme Ježiša v jeho štyridsaťdňovom pokání. Apoštol Pavol nás vyzýva: „Zmierte sa s Bohom... Teraz je čas milosti, teraz je deň spásy."

Ako využijeme tento čas pôstu? Bude v ňom viacej modlitby? Viacej sebazaprenia? Viacej úprimnosti voči Bohu? Viacej lásky v nás? To závisí aj od nás. Preto s pohľadom na kríž obnovujme si pôstne predsavzatie ráno. S pohľadom na kríž kontrolujme svoje predsavzatie na poludnie i večer.

Pôst má význam pre nás samotných. Je toľko vecí, ktoré nás ubíjajú a pochovávajú. Preto potrebujeme duchovne vstať, obnoviť sa, oživiť sa. Cieľom pôstu je, aby na Veľkú noc v nás Ježiš vstal z mŕtvych duchovne - väčšou láskou, dobrotou, pokojom.

Štvrtok po Popolcovej strede

1.    Voľba medzi životom a smrťou (Dt 30, 15-20)

2.    Predpoveď utrpenia a nasledovanie Ježiša (Lk 9, 22-25)

Mojžiš pred svojou smrťou si dal zvolať zverený ľud. Ako jeho vodca postavil ho pred rozhodnutie medzi dvoma cestami: slobodne si môže voliť život alebo smrť, šťastie alebo nešťastie, požehnanie alebo kliatbu. Ak ľud bude zachovávať Božie príkazy, tak sa zachráni. Ak sa nechá zviesť modloslužbou, tak zahynie. Mojžišov predsmrtný príhovor bol pre ľud výzvou, aby miloval Boha, poslúchal ho, a tak si vyvolil cestu života.

Ježiš pred smrťou predpovedal učeníkom svoje utrpenie. Zároveň ich postavil pred voľbu: Kto chce ísť za mnou, nech zaprie sám seba, vezme každý deň svoj kríž a nasleduje ma. Teda ísť za Ježišom znamená vziať na seba utrpenie. Voľba, ktorú predkladá Ježiš, sa týka života. Človek môže stratiť život alebo zachrániť si ho. Záchrana je v prijatí tohto Ježišovho pozvania. Človek, ktorý ho prijme, bude mať v sebe Ježišov život, Boží pokoj. Tento život má dve fázy: pozemský život v podobe pokoja duše a posmrtný život v podobe večného pokoja.

Prostredníctvom Božieho slova sme dnes postavení pred rozhodnutie medzi dvoma cestami. My často veci posudzujeme podľa vonkajšku, podliehame reklame, naletíme na štýl života okolo nás. Riadime sa citom a žiadostivosťou, ktoré predbehnú úvahu rozumu i rozhodnutie vôle. Pritom sa rozhoduje o našom živote a smrti, o našom šťastí alebo nešťastí. Nemôžeme sa vyhovárať, že nepoznáme Božiu vôľu. Ježiš nám v dnešnom evanjeliu predkladá zásadu: Čo osoží človekovi, keby aj celý svet získal, ale utrpel by škodu na duši?

S pohľadom na Krista v plnej slobode si vyberme, ktorou cestou pôjdeme. Uvedomme si pritom, aké následky to bude mať.

Piatok po Popolcovej strede

1.    Pravý pôst (lz 58, 1-9a)

2.    Spor o pôste (Mt 9, 14-15)

Starozákonný prorok hovorí o pravom pokání. Ľud síce robí vonkajšie skutky pokánia: oblieka sa do vrecoviny a posýpa sa popolom. Záslužnosť pôstu však marí tým, že sa škriepi, háda a bije. To nie je pravé pokánie.

Pravé pokánie je toto: Treba odstrániť nespravodlivosť a hriechy. K vonkajším skutkom pokánia treba pridať skutky lásky. Lásku treba osobitne preukazovať tým, čo trpia. Potom v situáciách, keď človek bude kričať o pomoc, Boh mu povie svoje „Tu som". To znamená, že Boh príde so svojou zachraňujúcou mocou.

Jánovi učeníci, ktorí si ukladali veľmi prísne skutky pokánia, prišli za Ježišom s otázkou: Prečo sa tvoji učeníci nepostia? Ježiš im odpovedal v tom zmysle, že sa nemusia postiť, kým jeho majú pri sebe. Budú sa postiť potom, keď im Ježiša vezmú. Tu Ježiš dal pôstu nový význam. Popritom, že pôst je úkonom pokánia, je aj výrazom smútku nad stratou Ježiša.

Táto skutočnosť vošla aj do nášho života. Ježiš už nie je s nami telesne prítomný. Darúva sa nám viacerými prostriedkami, osobitne vo sviatostiach. Napriek tomu sa nám stáva, že strácame Ježiša a jeho dar pokoja i dar lásky. Ako znovu získať Ježiša i jeho duchovné dary? Pravým pôstom. To znamená odstrániť hriechy, oživiť skutky lásky. Potom Ježiš príde so svojou zachraňujúcou mocou a povie nám: Tu som.

Sobota po Popolcovej strede

1.    Pravé pokánie (lz 58, 9b-14)

2.    Povolanie Léviho (Lk 5, 27-32)

Žalmista Dávid prosil: „Ukáž mi, Pane, svoju cestu a budem kráčať v tvojej pravde." Slová starozákonného proroka nás nasmerúvajú na správnu cestu. V nadväznosti na včerajšie čítanie hovoria o pravom pokání. Žiadajú nielen vonkajšie skutky pokánia, ale aj skutky lásky. Treba odstrániť útlak, posmešné gestá a reči. Osobitne hroziaci prst a preklínanie ako prostriedky na magické postihnutie ľudí i vecí zadržiavajú Božie požehnanie. Ich protikladom je štedrá ruka a láskavé srdce. K posolstvu o pravom pôste je pripojená výzva svätiť deň odpočinku. Takýto pôst prinesie Božie požehnanie, posilu, radosť, slobodu.

Všetko, čo Ježiš robil, malo smerovať k pokániu. Dosvedčuje to i povolanie Léviho za apoštola. Keď farizeji a zákonníci šomrali proti stolovaniu s bývalým mýtnikom, Ježiš im povedal: „Lekára nepotrebujú zdraví, ale chorí. Neprišiel som volať spravodlivých, ale hriešnikov, aby sa kajali." Ježiš sa predstavil ako lekár pri povolaní mýtnika Léviho. Na ňom sa prejavila Ježišova uzdravujúca sila, ktorá ho pretvorila na apoštola Matúša.

Nedostali sme sa do zajatia zla, nenávisti a závisti? Chceme, aby sa naša situácia zmenila? Ježiš nás pozýva k sebe: „Poď za mnou!" On ako lekár uzdravil mnohých na tele i na duši, odpúšťal im hriechy. Pokračuje so svojou uzdravujúcou mocou i dnes. Z čoho nás Ježiš môže vyliečiť? Ktoré hriešne skutky môžeme s jeho pomocou zanechať? Ktoré skutky lásky môžeme za pomoci jeho sily robiť?

1. pôstna nedeľa v roku A

1.    Stvorenie, pokúšanie a pád prvých ľudí (Gn 2, 7-9; 3, 1-7a)

2.    Porovnanie Adama a Krista (Rim 5, 12-19)

3.    Pokúšanie Ježiša na púšti (Mt 4, 1-11)

Sväté písmo v úvode obsahuje rozprávanie o pôvode a páde prvých ľudí. Hovorí, že Boh utvoril človeka z hliny a vdýchol don svoj dych života - dušu. Potom ho umiestnil do úrodného kraja (záhrada v Edene). Zakázal mu prístup k „stromu poznania dobra a zla", aby si uvedomil, že nie je neobmedzeným pánom stvorených vecí. Človek musí uznať, že je závislý na Bohu, ktorý má primárne právo určovať, čo je dobré a čo zlé.

Boh podrobil prvých ľudí skúške, v ktorej sa mali osvedčiť. Do rozhovoru s nimi vstúpil zlý duch (had), bytosť nepriateľská voči Bohu i voči ľuďom. Diabol najprv oslovil slabšieho človeka - ženu. Nezvádzal ju hneď na hriech, ale vložil do jej srdca pochybnosti a túžbu po nezávislosti od Boha (budete ako Boh) a po samostatnom rozhodovaní o tom, čo je dobré a čo zlé. Žena sa dala naviesť na hriech a zviedla aj svojho muža. Prví ľudia Adam a Eva v skúške neobstáli. Ich hriech ľudskej pýchy a neposlušnosti voči Bohu privolal trest. Obom sa otvorili oči a prebudila sa v nich žiadostivosť ako prejav neporiadku (spoznali, že sú nahí).

Protikladný postoj voči Pokušiteľovi zaujal Ježiš, ktorého Boží Duch pred verejným účinkovaním vyviedol na púšť. Tam sa Ježiš štyridsať dní a štyridsať nocí postil. Keď bol telesne oslabený od pôstu, priblížil sa k nemu zlý duch.

V úsilí odvrátiť Ježiša od jeho poslania podrobil ho trojakému pokušeniu. Najprv sa pokúšal využiť jeho hlad a žiadal ho, aby kamene premenil na chleby. Ale Ježiš prejavil dôveru v Boha, že ho udrží nažive.

Potom zlý duch chcel zneužiť Ježišovu dôveru v Boha. Vyzval ho, aby ju dokázal tým, že zoskočí z vrcholu jeruzalemského chrámu. Ježiš odmietol aj zneužitie dôvery v Boha kvôli vlastnej sláve.

Napokon zlý duch ponúkol Ježišovi vládu nad svetom. Predstavil mu všetky kráľovstvá sveta a ich slávu. Sľúbil mu to za podmienky, že padne pred ním na kolená a bude sa mu klaňať. Ježiš rázne odrazil aj tento pokus.

Ježiš sa v skúške osvedčil. Prekonal trojité pokušenie: túžbu po chlebe, po sláve a po moci. Nedal sa zviesť zlým duchom, bezvýhradne uznal Boha za Pána a zvíťazil.

Apoštol Pavol v Liste Rimanom porovnáva, čo ľudstvu priniesol Adam a čo Kristus. Skrze Adama vstúpil na tento svet hriech, ktorý mal následky pre celé ľudstvo. Jeho potomkov zaťažil ako dedičný hriech. Všetci ľudia zdedili náklonnosť k hriechu, ktorý ich oddelil od Boha. Následkom hriechu bola duchovná a večná smrť. Jej znakom je fyzická smrť. Zákon bol starozákonnému Božiemu ľudu daný preto, aby uvidel svoju hriešnosť. Zákon však neponúka žiadnu záchranu.

Vďaka Ježišovi Kristovi ľudstvo nastúpilo cestu späť k Bohu. On ako Vykupiteľ priniesol ľuďom odpustenie, zmierenie s Bohom a záchranu. Kde sa rozmnožil hriech, tam sa rozhojnila milosť. Ako skrze Adama vstúpil do sveta hriech a smrť, tak skrze Krista prišlo vykúpenie.

Boh nás postavil do tohoto sveta podobne ako Adama alebo Ježiša. K nášmu životu patrí aj pokušenie.

Boh skúša našu vernosť prostredníctvom pôsobenia zlého ducha. V tomto svete máme osvedčiť svoju vernosť Bohu. Neraz sa rozhodujeme v ťažkých okolnostiach. Pritom sa treba držať týchto zásad: Neustále rozlišovať medzi dobrom a zlom. Chrániť sa pred zlými vplyvmi. Nezľaknúť sa a zaujať postoj voči zlu: Ja s tým nesúhlasím.

V boji proti zlu dal nám príklad Kristus. Podobne ako on v štyridsaťdňovom pôste sa zastavujeme nad naším životom a ideme premáhať zlého ducha silou modlitby a pôstu. V Pôstnom období sa viac zapierame v jedle, v pití, v pozeraní televízie.

Ježiš nám dáva nielen príklad, ale aj posilu. Tam, kde už nevládzeme vlastnou silou, máme prekonávať pokušenie Ježišovou mocou, Božou mocou: V mene Božom, v mene Ježišovom odíď! Vždy keď sa zjednotíme s Ježišom, nadobudneme Ježišovu silu.

1. pôstna nedeľa v roku B

1.    Božia zmluva s Noemom po potope sveta (Gn 9, 8-15)

2.    Záchrana v Noemovom korábe - predobraz krstu (1 Pt 3, 18-22)

3.    Pokúšanie Ježiša na púšti a začiatok ohlasovania evanjelia (Mk 1, 12-15)

V starozákonnom období počas všeobecného odpadu od Boha mravne skazené ľudstvo stihol Boží súd. Keďže ľudstvo sa nedalo na pokánie, možnosť záchrany dostal len spravodlivý a bezúhonný muž Noe. Na Boží rozkaz postavil koráb a vstúpil doň so svojou rodinou a s párom z každého druhu zvierat. Vtedy Boh na zvrátený svet dopustil potopu s ničivými účinkami.

Zachránený Noe sa stal druhým praotcom ľudstva. Boh s ním po skončení potopy sveta uzavrel zmluvu, ktorá sa vzťahovala na všetko stvorenie. V nej dal prísľub, že už nikdy nebude celosvetová potopa, ktorá by zničila všetko živé. Milostivým znamením tejto zmluvy je dúha v oblakoch. Má pripomínať Boží prísľub. Milosrdný Boh nechce zničiť svet.

Všetko presahujúcim novozákonným znamením záchrany ľudstva sa stal Ježiš. Evanjelium ho predstavuje v čase prípravy na verejné účinkovanie a na začiatku ohlasovania evanjelia.

Ježiš po Jánovom krste, ktorý bol výrazom pokánia, zacítil silné volanie Božieho Ducha do samoty (Duch hnal Ježiša na púšť). Podľa tradície miestom jeho štyridsaťdňového pokánia bola skalnatá pustatina Kvarantánia, ležiaca severozápadne od Jericha. Tamojšie skaliská poskytovali útočište divej zveri. Ježiš však vonkajšie nebezpečenstvá a pokúšanie satana prežíval pod Božou ochranou (anjeli mu posluhovali). Obstál v skúške a stal sa naším vzorom pri prekonávaní pokušení.

Keď kráľ Herodes dal uväzniť Jána Krstiteľa, Ježiš prešiel do bezpečnejšej Galiley. Tam začal ohlasovať Božie evanjelium: „Naplnil sa čas a priblížilo sa Božie kráľovstvo. Kajajte sa a verte evanjeliu ." To znamená, že nastal čas spásy, ktorý určil Boh a ktorý predpovedali proroci. Vtedy začala uplatňovať svoju plnú moc Božia vykupiteľská vláda. Ježiš tým naznačil, že jej nositeľom je on, ba že on je prisľúbeným Mesiášom. Ale to zmenilo situáciu ľudí, ktorých Ježiš vyzýval, aby sa dali na pokánie, čiže aby sa obrátili. Jednorazový úkon pokánia však nestačí. Preto Ježiš kladie ďalšiu požiadavku: veriť evanjeliu, ktoré predkladá zásady pre zmenu konania a celého života.

Apoštol Peter v Prvom liste hovorí o kresťanskom živote v utrpení. Pritom spomína Noemov príbeh. Božia trpezlivosť za Noemových dní vyčkávala, že ľudia sa dajú na pokánie, kým sa staval koráb. Ale ľudia nechceli uveriť Noemovi. Napokon sa zachránili iba ôsmi. Apoštol Peter záchranu v korábe pripodobňuje krstu. Ako boli v korábe zachránení tí, čo uverili Noemovi, tak krst zachraňuje tým, že vodou a Božím slovom očisťuje dušu od hriechov.

1. pôstna nedeľa v roku C

1.    Starozákonné vyznanie viery v Boha pri obetovaní prvotín (Dt 26, 4-10)

2.    Novozákonné vyznanie viery v Krista (Rim 10, 8-13)

3.    Pokúšanie Ježiša na púšti (Lk 4, 1-13)

Boh prostredníctvom Mojžiša dal starozákonnému ľudu predpis o obetovaní prvotín čiže prvej časti úrody. Tento predpis mal chrániť ľud pred modlárskym vzťahom k majetku. Pripomínal, komu patrí zem a úroda z nej. Obetovanie prvotín bolo vlastne ďakovným úkonom za prisľúbenú krajinu Kanaán. Obetujúci človek do koša vložil prvotiny zo všetkých svojich plodín, zvlášť zo pšenice, jačmeňa, vína, fíg, granátových jabĺk, olív a medu. Priniesol ich na obetné miesto, kde pristúpil ku kňazovi. Ten prevzal kôš a položil ho pred oltár. Potom obetujúci vyznal svoju vieru v Boha, ktorý vyslobodil jeho ľud z chudoby kočovného života na púšti, zázračne ho vyviedol z egyptského otroctva a dal mu do vlastníctva úrodnú krajinu. Preto obetuje Bohu prvotiny plodov tejto zeme.

Ježiš po Jánovom krste odišiel od rieky Jordán plný Ducha Svätého na púšť, aby mal účasť na putovaní svojho ľudu. Duch ho vodil po púšti štyridsať dní a on sa modlitbou a pôstom pripravoval na svoje verejné účinkovanie. Tu ho Boh podrobil skúške. Dovolil diablovi, aby ho pokúšal ako Syna človeka v ľudskej prirodzenosti. Ježiš odporoval zlému duchu silou Ducha Svätého a silou slov Svätého písma. Vyznal vieru v Boha slovom: „Pánovi, svojmu Bohu sa budeš klaňať a jedine jemu budeš slúžiť." A dokázal svoju vieru aj tým, že nepodľahol zvodom zlého ducha.

Apoštol Pavol vyznával vieru svojich starozákonných otcov v jedného Boha. Ale na ceste do Damasku pri stretnutí s mystickým Kristom spoznal v ňom splnenie starozákonných predobrazov a prísľubov. Uveril v Ježiša Krista a ako jeho apoštol ním naplnil starozákonné vyznanie viery. V Liste Rimanom s bohatou citáciou Starého zákona povzbudzuje veriť a vyznávať Ježiša Krista. Predkladá vyznanie viery prvotnej Cirkvi: Ježiš je Pán, ktorého Boh vzkriesil z mŕtvych. Prívlastok Pán sa dával iba Bohu. Citujúc Mojžiša chce povedať, že slovo viery a spása sú tak blízko ako naše srdce a ústa. Kto v srdci uverí a navonok ústami vyzná, že Ježiš je vzkriesený Pán, bude spasený. To, že Ježiš nikdy nesklame, dokumentuje citátom z proroka Izaiáša „Nik, kto v neho verí, nebude zahanbený." Niet rozdielu medzi národmi. Pán rozdáva svoje bohatstvo všetkým, čo ho vzývajú. Už prorok Joel povedal: „Každý, kto bude vzývať Pánovo meno, bude spasený."

Boj zlého ducha proti Ježišovi Kristovi sa neskončil, pokračuje proti kresťanom. Neraz si to overujeme v samote či na náboženskej a mravnej púšti dnešného sveta. Neskúsení „hrdinovia" v tomto boji padajú, lebo sa spoliehajú na vlastné sily či na moderné prostriedky. Lenže človek nemôže prekonať zlého ducha vlastnými silami. V situácii pokušenia platí: „Každý, kto bude vzývať Ježišovo meno, bude spasený." Zvíťaziť možno s Kristom, ktorý premohol Zlého. Vždy, keď sa človek zjednotí s Ježišom, dostane Božiu silu. Ježiš nám dal príklad, ako sa správať v pokušení. On nekoketoval s Pokušiteľom, ale zaujal voči nemu rozhodný odmietavý postoj. I my máme konať podobne. Pokušenie je aj skúškou viery v Boha. Ak sa osvedčíme v skúške, tak sa upevníme vo viere.

Pondelok 1. pôstneho týždňa

1.    Zákon o svätosti a láska k blížnemu (Lv 19, 1-2.11-18)

2.    Posledný súd (Mt 25, 31-46)

Mojžiš ako sprostredkovateľ Božej vôle odovzdal svojmu ľudu Božie príkazy, ktorými sa treba riadiť v živote. Boh chce, aby ľud mal účasť na Božej svätosti. Preto Mojžiš predložil ľudu zákon o svätosti: „Buďte svätí, lebo ja, Pán, váš Boh, som svätý."

Viera vo svätého Boha zaväzuje človeka pre také ľudské vzťahy, v ktorých sa uplatní láska k iným ľuďom. Preto sú tu dané predpisy, ktoré majú obsahovú príbuznosť s Desatorom Božích prikázaní (nekradnúť, neklamať, nepodvádzať, falošne neprisahať, nepotupovať, neosočovať, neohovárať a iné).

Láska k iným ľuďom sa stane základným kritériom pre hodnotenie ľudí pri poslednom súde. Ježiš o tom hovorí vo veľkolepom obraze posledného súdu. Podľa zachovávania alebo prestupovania Božieho príkazu lásky k iným ľuďom rozdelí všetkých do dvoch skupín. Spravodliví pôjdu do večného pokoja v Bohu, nespravodliví do večného zatratenia.

Pôstna doba nás povzbudzuje ku skutkom pokánia. Jednou z foriem pokánia sú skutky lásky k iným ľuďom. Tieto skutky môžu mať dvojaký charakter - materiálny alebo duchovný. Správnou pohnútkou ku skutkom lásky je skutočnosť, že v bratoch a sestrách je prítomný Ježiš. Každá služba lásky je služba Kristovi v zmysle jeho výroku: Čokoľvek ste urobili jednému Z týchto mojich najmenších bratov, mne ste urobili. Nechajme sa osloviť Ježišovou výzvou.

Utorok 1. pôstneho týždňa

J. O účinnosti Božieho slova (lz 55, 10-11)

2. O modlitbe (Mt 6, 7-15)

Starozákonný prorok hovorí o účinnosti Božieho slova. Prirovnáva ho k dažďu, ktorý zúrodňuje zem a napomáha úrodu.

Božie slovo vstupuje do dejín a plní v nich svoje poslanie. Nevracia sa k Bohu naprázdno, čiže bez účinku. Tento prorocký výrok znamenal, že Božie slovo o odpustení, vyslobodení a návrate starozákonného Božieho ľudu z babylonského zajatia sa stane skutočnosťou. Ale vzťahujeme ho aj na vykúpenie ľudstva prostredníctvom Pánovho Služobníka, prisľúbeného Mesiáša. Vo svetle Svätého písma Nového zákona môžeme pozorovať, že Ježiš Kristus je to vyrieknuté Božie Slovo. On zasiahol do dejín, dal im zmysel. Splnil svoje poslanie. Nevrátil sa k Bohu naprázdno, bez účinku, ale priniesol mu zárodky novozákonného Božieho ľudu, Cirkvi...

Pán Ježiš nám zanechal svoje slovo. Je to slovo modlitby - Otče náš. Zanechal nám aj svoje slovo o modlitbe. Pobáda nás, aby naša modlitba nebola prázdnym slovom. Preto sa naša modlitba nemá strácať v záplave slov. Má byť úprimným oslovením nebeského Otca.

Ak chceme, aby naša modlitba bola naozaj účinná, tak musíme odpustiť iným ľuďom. Ak odpustíme my, potom aj Boh odpustí nám. Aspoň v duchu odpustime tým, čo nám ublížili. Potom naša modlitba bude ako dážď, ktorý zavlažuje pôdu a podmieňuje úrodu.

Streda 1. pôstneho týždňa

1.    Jonáš ohlasuje pokánie pohanom (Jon 3, 1-10)

2.    Ježiš sa odvoláva na Jonáša (Lk 11, 29-32)

Boh už v starozákonnom období prejavoval svoje milosrdenstvo nielen voči vyvolenému izraelskému národu, ale aj voči pohanom. Preto poslal proroka Jonáša ohlasovať pokánie do pohanského mesta Ninive, ktoré bolo hlavným mestom Asýrskej ríše (na území dnešného Iránu). Obyvatelia Ninive uverili Jonášovým slovám, odvrátili sa od zlej cesty a zachránili sa. Boh sa zmiloval nad nimi a nepostihol ich nešťastím, ktoré im hrozilo.

Ježiš sa odvoláva na obrátenie Ninivčanov ako na príklad hodný nasledovania. Ježišovi súčasníci neverili jeho skutkom moci a žiadali väčšie a oslepujúcejšie znamenia podľa ich predstáv. On ich odmietol: nedostanú iné znamenie ako Jonášovo znamenie, a to je pokánie.

Pohanskej kráľovnej zo Sáby stačila Šalamúnova múdrosť, ktorá viedla k Bohu. Ninivčanom stačilo Jonášovo ohlasovanie pokánia. Aj kráľovná aj Ninivčania uverili a obrátili sa k Bohu, nežiadali nijaký zázrak. Preto budú pri poslednom súde svedčiť proti skazenému pokoleniu.

Ako je to s nami? Nehľadáme nejaké iné znamenia, nové zázraky, ktoré by zadosťučinili našej senzáciechtivosti? V Ježišovi Kristovi je niekto väčší ako Šalamún aj ako Jonáš. Aj nám Ježiš ponúka len jedno znamenie - Jonášovo znamenie, a to pokánie. Prijmeme túto Ježišovu výzvu a obrátime sa k Bohu v tomto Pôstnom období?

Štvrtok 1. pôstneho týždňa

1.    Esterina modlitba (Est 14, 1.3-5.12-14)

2.    Modlitba s dôverou a zlaté pravidlo (Mt 7, 7-12)

„Proste a dostanete! Hľadajte a nájdete! Klopte a otvoria vám!" - Tieto Ježišove slová sú povzbudením k prosebnej modlitbe. Máme sa podriadiť Bohu, nášmu nebeskému Otcovi. Máme sa mu odovzdať s úprimnou dôverou, že sme v jeho láske, že nás má rád. On nás vedie, on nás chráni, vie o našich záležitostiach. Takáto prosebná modlitba bude pretvárať i nás samotných, bude nás viac privádzať k Bohu.

Príkladom takejto prosebnej modlitby je modlitba Hebrejky Ester, ktorá sa stala perzskou kráľovnou pri kráľovi Xerxesovi. Napriek tomu nestratila vieru a dôveru v pravého Boha. Dozvedela sa, že kráľovský minister Aman pripravuje vyvraždenie jej národa za to, že odmietal štátne náboženstvo. Vtedy sa Ester dala na pokánie a s veľkou dôverou prosila Boha o záchranu seba i svojho národa. Esterina modlitba, to boli osobné slová: Pomôž mne opustenej... Vlej mi dôveru, Pane... Zachráň nás... Táto modlitba priniesla účinok: Ester ňou vyprosila záchranu pre seba i pre svoj národ.

V období pôstu robíme revíziu našej modlitby. Nech naša modlitba je osobná, poznačená dôverou v Boha. Nech je taká silná, že najskôr bude pretvárať nás samých a potom sa bude dotýkať Boha, prinášať účinok. Podporme modlitbu dobrými skutkami podľa zlatého pravidla: „Všetko, čo chcete, aby ľudia robili vám, robte aj vy im. A naopak, čo nechcete, aby ľudia robili vám, nerobte ani vy im."

Piatok 1. pôstneho týždňa

1.    Povzbudenie k obráteniu (Ez 18, 21-28)

2.    Prehĺbenie 5. prikázania (Mt 5, 20-26)

Starozákonný prorok Ezechiel napomína zajatcov v babylonskom zajatí k sebapoznaniu. Boh nechce večné zatratenie človeka. Boh dáva hriešnikovi možnosť znovu začínať a obrátiť sa k nemu.

Ak sa hriešnik odvráti od všetkých hriechov a zachová všetky Božie príkazy, zachráni sa. Osobným pokáním jednotlivca môže byť prerušená aj dedičná vina prechádzajúca z pokolenia na pokolenie.

Ak sa svätý človek odvráti od svojej svätosti, zahynie. Ešte dokonca aj jeho predchádzajúci dobrý život upadne do zabudnutia. Len ten, kto vytrvá do konca, bude zachránený.

Ježiš vyžadoval nielen povrchné, bezduché zachovávanie Mojžišovho zákona. Piaty príkaz v starozákonnom ponímaní zakazoval iba skutok vraždy: Nezabiješ! Ježiš žiada zachovávať ducha a obsah príkazu. Príkaz rozširuje na myšlienky, túžby a slová. Odsudzuje hnev v srdci i nadávky a posmešky (hlupák, blázon). To je ako duchovné zabitie. Kresťan sa má vyhýbať svojmu hnevu ako vražde človeka. Kto prináša obetu Bohu, má sa najskôr zmieriť s iným človekom. Úctu k Bohu totiž má sprevádzať vzájomná láska a jednota.

Ježiš nás povzbudzuje, aby sme využili čas na zmierenie, kým sme na ceste k súdu, lebo potom bude neskoro.

Sobota 1. pôstneho týždňa

1.    Znenie starozákonnej zmluvy Boha s Izraelom (Dt 26, 16-19)

2.    O láske k nepriateľom (Mt 5, 43-48)

Starozákonný ľud znovu a znovu narúšal zmluvu s Bohom. Preto jeho vodca Mojžiš na konci putovania Izraelitov po púšti a pred ich vstupom do prisľúbenej krajiny im pripomínal Božie nariadenia a zákony. Mojžišova reč predkladá znenie dvojstrannej zmluvy. Ľud sľubuje Bohu vernosť a poslušnosť, zaväzuje sa zachovávať Božie príkazy a zákony. Boh zasa vyvýši vyvolený ľud nad všetky národy a sľubuje mu svoju ochranu a požehnanie.

Jedným z najvyšších prikázaní Mojžišovho zákona bola láska k blížnemu. Ale za blížneho sa pokladal iba príslušník vyvoleného národa. Starý zákon nikdy neprekročil tieto hranice.

Ježiš odstránil rozdeľovanie ľudí na priateľov a nepriateľov: „Milujte aj svojich nepriateľov a modlite sa za tých, čo vás prenasledujú." Teda nenávisť máme premáhať láskou. Vzorom pre nás je Boh, ktorý rozdáva svoju dobrotu všetkým - dobrým i zlým. Máme napodobňovať Božiu lásku, ktorá dáva slnku vychádzať nad zlých i dobrých a posiela dážď na spravodlivých i nespravodlivých. Ježiš nás povzbudzuje: „Vy teda buďte dokonalí, ako je dokonalý váš nebeský Otec."

Kresťanská láska sa nesmie obmedzovať iba na najbližších, ale má zahŕňať všetkých ľudí. Postoje nepriateľov prekonajme veľkodušnou modlitbou. Tak dáme priestor Ježišovi, ktorý nás začne premieňať.

2. pôstna nedeľa v roku A

1.    Povolanie Abraháma za otca Božieho ľudu (Gn 12, l-4a)

2.    Naše povolanie (2 Tim 1, 8b-10)

3.    Ježišovo premenenie (Mt 17, 1-9)

Povolanie Abraháma za otca Božieho ľudu sa udialo okolo roku 2000 pred Kristom. Abrahám sa stretol s pravým Bohom v hlase svedomia. Toto stretnutie bolo záležitosťou nielen osobného zážitku vyplývajúceho z rozumového poznania, ale aj mimoriadnym Božím darom. Abrahám zachytil Božiu výzvu, že má odísť zo svojej krajiny, od svojich príbuzných a z domu svojho otca. Odchodom mal prerušiť všetky zväzky pokrvné i náboženské. V jeho krajine prekvitalo mnohobožstvo - uctievanie viacerých bohov. A tak jeho odchod z rodného prostredia bol účelový. Abrahám sa mal vyhnúť modlárskemu tlaku, aby vo svojom rode zachránil vieru v jedného Boha.

Abrahám dostal Božie prísľuby: Urobím z teba veľký národ a požehnám ťa... Oslávim tvoje meno a budeš požehnaním... V tebe budú požehnané všetky národy zeme... Abrahám uveril Bohu a poslúchol ho. So svojou neplodnou ženou Sárou a so synovcom Lótom odišiel z Mezopotámie - krajiny medzi riekami Eufrat a Tigris do neznáma. Boh odmenil vieru a poslušnosť Abraháma a splnil svoje prísľuby. Abrahámových potomkov povýšil na svoj vyvolený ľud, uzavrel s ním zmluvu a dal mu osobitné miesto v dejinách spásy. Abrahám sa stal praotcom nielen Izraelitov, ale aj veriacich kresťanov zo všetkých národov.

Nám sa Boh dal poznať v osobe Ježiša Krista. Ježišova veľkosť a svätosť sa osobitným spôsobom stala viditeľnou pri jeho premenení na vrchu. Svedkami tejto udalosti boli len traja apoštoli Peter, Jakub a Ján. Keď sa Ježiš pred nimi premenil, tvár mu zažiarila ako slnko a odev mu zbelel ako svetlo. Jasný oblak naznačoval prítomnosť Boha Otca, ktorý vydal svedectvo o svojom Synovi: „Toto je môj milovaný Syn, v ktorom mám zaľúbenie." Boh Otec však nastoľoval aj požiadavku: „Počúvajte ho." Počúvať znamená veriť a poslúchať. Viera a poslušnosť, to boli aj dve vlastnosti Abraháma.

Premenenie sa udialo počas Ježišovej poslednej cesty do Jeruzalema, keď Ježiš už kráčal v ústrety svojmu utrpeniu a istej smrti. A tak výzva počúvať Ježiša je povzbudením veriť Ježišovi a poslúchať ho i v utrpení, ako aj nasledovať ho v nesení kríža.

Ako bol povolaný Abrahám, tak i my dostávame povolanie. Potvrdzuje to apoštol Pavol vo svojom liste Timotejovi. Boh nás volá k viere v Ježiša Krista a niektorých aj do osobitnej služby evanjelia ako Timoteja. Toto sväté povolanie nám dáva nie pre naše zásluhy. Boh sa sám rozhodol darovať nám svoju milosť skrze Ježiša Krista ešte pred stvorením sveta. Tento Boží plán sa stal zjavným až príchodom nášho Spasiteľa, ktorý zvíťazil nad smrťou svojím zmŕtvychvstaním, a tak nám dal účasť na Božom živote.

Prostredníctvom Krista sme duchovnými synmi Abraháma, praotca Izraelitov a nositeľa Božích prísľubov. Abrahámovo požehnanie pokračuje v nás. My máme byť požehnaním pre druhých. Naozaj chceme mať dobro požehnania? Ak áno, žiada sa od nás uveriť Kristovi a dať mu osobnú odpoveď v poslušnosti. Nebude to bez utrpenia, Boh nás však bude posilňovať.

2. pôstna nedeľa v roku B

1.    Obeta praotca Abraháma (Gn 22,1-2.9a.1O-13.16-18)

2.    Obeta Ježiša Krista (Rim 8, 31b-34)

3.    Ježišovo premenenie (Mk 9, 2-10)

Praotec Izraelitov Abrahám musel podstúpiť tvrdú skúšku poslušnosti viery. Na Božie volanie vždy pohotovo odpovedal: „Tu som." Boh chcel, aby mu obetoval svojho jediného syna Izáka. Totiž Boh ako Pán ľudského života môže žiadať aj obetu života. Abrahám sa podrobil Božej vôli a prejavil ochotu k obete napriek zdanlivému zrušeniu Božieho prisľúbenia. Keď išiel na určené miesto so svojím synom, ten si niesol drevo podobne, ako si odsúdenec na smrť nesie vlastný kríž. Abrahám na obetišti postavil oltár a poukladal naň drevo. Starozákonná tradícia stotožňuje obetište s vrchom Sion, kde neskôr bol postavený jeruzalemský chrám, v ktorom sa Bohu prinášali zápalné obety. Abrahám obstál v skúške a Boží posol mu zabránil obetovať Izáka. Namiesto syna obetoval baránka rohami zachyteného v kroví. To bola zástupná obeta. Napokon Boh prostredníctvom svojho posla potvrdil prisľúbenie dané Abrahámovi: Požehnám ťa a rozmnožím tvoje potomstvo ako hviezdy na nebi a ako piesok na brehu mora... ^ tvojom potomstve budú požehnané všetky národy zeme.

Boh začal plniť svoj prísľub daný Abrahámovi, keď z jeho potomstva vzišiel Ježiš Kristus. Aj Boží Syn Ježiš bol postavený do sveta a mal sa osvedčiť v skúškach, pokušeniach, v utrpení. Ježiš v týchto ťažkých situáciách nachádzal posilu v modlitbe. Pri svojej poslednej ceste do Jeruzalema, keď už kráčal v ústrety svojej smrti, išiel do ústrania na vysoký vrch. Tam sa modlitbou pripravoval na svoje utrpenie. Jeho modlitba mala premieňajúce účinky. Vtedy ho sám nebeský Otec predstavil slovami: „Toto je môj milovaný Syn." Takto pri premenení na vrchu zjavil tajomstvo Ježišovej osobnosti. Ježiš je milovaným Božím Synom, lebo je plný lásky a poslušný až na smrť. V ňom sa nám dala poznať tajomná Božia láska.

Apoštol Pavol v Liste Rimanom píše, že Boh vlastného Syna neušetril, ale vydal ho za nás všetkých. Jednorodený Boží Syn z lásky za nás priniesol zástupnú obetu na dreve kríža. Touto obetou nám Boh daroval všetko. Môžeme mať pevnú dôveru v Boha, lebo ukrižovaný a zmŕtvychvstalý Kristus má moc u Boha a prihovára sa za nás. On nás môže zachrániť a darovať nám spásu.

Ježišovu obetu možno porovnať s Abrahámovou obetou. Abrahám ako obetník bol predobrazom nebeského Otca. Izák ako obeta bol predobrazom Ježiša Krista. Izák nebol obetovaný, ale namiesto neho Ježiš ako obetný Baránok priniesol zástupnú obetu za všetkých.

Na kužeľovitom vrchu Tábor, kde podľa starokresťanskej tradície sa udialo premenenie Pána Ježiša, dnes stojí nádherná bazilika z dvadsiatych rokov 20. storočia. V nej sa znovu uskutočňuje tajomná obeta počas svätej omše. A nielen v nej, ale aj vo všetkých chrámoch našej Cirkvi. Boh aj od nás žiada osobnú obetu. Z daru tajomného premenenia naberáme silu, aby sme v životných skúškach mohli povedať Bohu svoje Tu som.

2. pôstna nedeľa v roku C

1.    Božia zmluva s Abrahámom (Gn 15, 5-12.17-18)

2.    Naše oslávenie (Flp 3, 17 -4, 1)

3.    Ježišovo premenenie (Lk 9, 28b-36)

Praotec Izraelitov Abrahám sa stal nositeľom Božích prísľubov. Boh odmenil jeho vieru a prisľúbil mu početné potomstvo a vlastnenie úrodnej krajiny. Keď splnenie prísľubov neprichádzalo, Abrahám žiadal od Boha znamenie. Boh mu dal znamenie uzavretím zmluvy. Zmluva je naznačená starovekým obradom, pri ktorom zmluvné strany prechádzajú pomedzi rozpolené zvieratá a vyhlasujú, že ich môže stihnúť osud obetovaných zvierat, ak porušia zmluvu. Abrahám pripravil rozpolené zvieratá pre zmluvnú obetu. Boh v podobe dymiacej pece a horiacej fakle prešiel pomedzi rozpolené zvieratá. Takto sa zaviazal, že dodrží prísľub. Boh prešiel sám, lebo jeho zmluva bola jednostranná, keďže nebola uzavretá medzi rovnocennými partnermi. Uzavretie zmluvy sa končí opakovaným Božím prísľubom, že Abrahámovo potomstvo dostane krajinu medzi egyptskou a mezopotámskou oblasťou.

Starozákonná Božia zmluva s Abrahámom je predobrazom novej zmluvy. Prisľúbená krajina je predobrazom našej vlasti v nebesiach. Ježiš obetou na kríži uzavrel novú zmluvu a dal nám vlasť v nebesiach.

Podobne ako Abrahám aj Ježiš sa v modlitbe stretával s Bohom Otcom. Cestou do Jeruzalema pred svojím umučením vystúpil na vrch modliť sa. Za svedkov svojej modlitby si vzal troch apoštolov. Ako sa modlil, zmenil sa vzhľad jeho tváre a jeho odev zažiaril belobou. S Ježišom boli ešte dvaja starozákonní mužovia, ktorí si prežili veľké ťažkosti: Mojžiš a Eliáš. Rozprávali sa s ním o jeho utrpení a smrti v Jeruzaleme a poskytovali mu útechu. Troch apoštolov premohol spánok. Keď sa prebudili, videli Ježiša v nezvyčajnom svetle. Ježiš sa tu ukázal povýšený do nebeskej slávy. Utvoril sa oblak, symbol Božej prítomnosti, z ktorého zaznel hlas: „Toto je môj vyvolený Syn." Pri premenení sa zjavilo Ježišovo božstvo, ktoré kedysi predpovedali Mojžiš a Eliáš. Ježišovo premenenie a jasný oblak naznačujú jeho vzkriesenie, výstup do neba i druhý príchod. Udalosť premenenia mala byť pre apoštolov posilou vo viere počas Ježišovho umučenia.

Apoštol Pavol nás upozorňuje na posledný cieľ nášho života. Máme si vyberať životné vzory u kresťanov, lebo je veľa nepriateľov Kristovho kríža, ktorí zmýšľajú pozemsky. Ich bohom je brucho a hanba slávou. Preto skončia vo večnom zatratení.

Naša vlasť je v nebesiach. Odtiaľ očakávame nášho Spasiteľa Ježiša Krista. On má moc pretvoriť naše úbohé telo a pripodobniť ho jeho oslávenému telu. Preto apoštol zdôrazňuje, aby sme zostali verní Pánovi.

Podobne ako Abrahám a Ježiš i my máme možnosť stretnúť sa s Bohom v osobnom rozhovore. Toto stretnutie nesie pre nás premieňajúcu silu. Už v tomto živote môžeme zažiť nebeskú radosť. Na vrchu premenenia sa ukázalo, čo čaká tých, ktorí budú s Ježišom znášať utrpenie. Už teraz sa pripodobňujme oslávenému Kristovi životom z jeho slova a zo sviatostí.

Pondelok 2. pôstneho týždňa

1.    Modlitba Daniela (Dan 9, 4b-10)

2.    Láska k iným ľuďom (Lk 6, 36-38)

Daniel, mladík šľachtického pôvodu z Júdovho kmeňa, roku 606 pred Kristom dostal sa do babylonského zajatia. Uprostred nástrah i zvodov modlárskeho sveta ostal verný Zákonu i Bohu. Za túto vernosť Boh ho chránil a navyše obdaril ho darom proroctva, prenikaním prítomnosti i videním budúcnosti.

Izraeliti za nevernosť Bohu sa dostali do babylonského zajatia, Jeruzalem bol v zrúcaninách. Daniel sa preto dal na zástupné pokánie za svoj národ. Vyjadrením jeho pokánia je kajúca modlitba. V úvode modlitby pripomína Božiu zmluvu a Božie milosrdenstvo. Boh sa zmluvou zaviazal chrániť ľud a ľud sa zaviazal k poslušnosti voči Bohu. Boh neporušil zmluvu, ale ľud sa spreneveril zmluve. Daniel sa pokoruje pred Bohom za svoj ľud a vyprosuje mu Božie milosrdenstvo a zľutovanie. Svoju modlitbu sprevádza pôstom.

Zástupné pokánie môžeme robiť i my. Vieme, aká je situácia v našom národe. Evanjelium nás zameriava na jednu formu pokánia - lásku k iným ľuďom. V užšej evanjeliovej súvislosti ide o lásku k nepriateľom.

Ako môžeme robiť pokánie podľa dnešného evanjelia? Mať viacej milosrdenstva. Neohovárať, neposudzovať, neodsudzovať. Vedieť odpúšťať. Byť človekom dobroprajným. Pretože akú mieru budeme mať my voči iným ľuďom, takú mieru bude mať Boh i na nás. Naše pokánie bude mať dopad i na nás samotných.

Utorok 2. pôstneho týždňa

1.    Výzva na pokánie (Iz 1, 10.16-20)

2.    Pokrytectvo farizejov a zákonníkov (Mt 23, 1-12)

Starozákonný prorok Izaiáš v období náboženskej a politickej krízy rázne vystupuje proti úpadku. Obžalúva ľud a jeho vládcov zo skazenosti, prirovnávajúc ich k obyvateľom mravne zvrátených miest Sodomy a Gomory.

Prorok vyzýva ľud, aby sa dal na pokánie. Očistí sa tým, že skoncuje so zlom a začne robiť dobro. Má pomáhať utláčaným, zvlášť sirotám a vdovám, ktoré sa často stávali obeťami svojich blízkych.

Boh chce ľud očistiť. Preto volá hriešnikov, aby sa s ním vyrovnali, ako sa to robí pri súdnom spore. Proces očistenia naznačuje obrazmi protikladných farieb. Krvavočervená farba šarlátu a tmavočervená až fialová farba purpuru predstavujú hriech. Biela farba snehu a vlny predstavuje očistenie. Ak ľud počúvne a obráti sa k Bohu, on mu odpustí a obdarí ho dobrými darmi zeme. Ak sa ľud vzprieči, zahynie pod cudzím mečom.

Evanjelium dáva odpoveď na túto prosbu. Ježiš obžalúva pokrytectvo farizejov a zákonníkov z dvoch dôvodov:

1.    Ich skutky sa nestotožňujú so slovami.

2.    Svoje skutky robia len na obdiv ľuďom.

Ježišova reč ukazuje na dve línie nášho pokánia i našej záchrany:

1.    Odstrániť pokrytectvo a usilovať sa o jednotu slov a skutkov.

2.    Nerobiť skutky na obdiv pred ľuďmi, pretože márnomyseľnosť a ctibažnosť sú pred Bohom bezcenné. Raz príde súd, pri ktorom bude sudcom Ježiš. Pri jeho súde tí, čo sa sami povýšili, budú ponížení. Ježiš povýši tých, ktorí sa stali služobníkmi.

Streda 2. pôstneho týždňa

1.    Sprisahanie nepriateľov proti prorokovi a jeho prosba o pomoc (Jer 18, 1820)

2.    Ježišova predpoveď utrpenia a žiadosť matky Zebedejových synov (Mt 20, 17-28)

Prorok Jeremiáš žil v období náboženského úpadku pred babylonským zajatím. Kritizoval povrchnosť náboženských úkonov a vyžadoval vnútorné obrátenie. Ohlasoval podmanenie krajiny i Jeruzalema Babylončanmi a zánik jeruzalemského chrámu. Prorok nezapadol do modloslužobného a konzumného štýlu života, preto mal veľa nepriateľov. Súkmeňovci mu neverili, prenasledovali ho, zosnovali proti nemu sprisahanie. Neb rojil i proti nemu priamo, ale sledovali jeho reč a chceli ho chytiť za slovo. Jeremiáš, ktorému nešlo o vlastnú osobu, ale o Božiu vec, prosil Boha o pomoc.

Trpiaci Jeremiáš je predobrazom trpiaceho Krista. Evanjelium nám ho predstavuje na ceste do Jeruzalema, ako predpovedá svoje utrpenie. Za takýchto okolností prišla za ním matka Zebedejových synov, jeho dvoch apoštolov Jakuba a Jána, a žiadala pre nich popredné miesta v jeho kráľovstve. Nechápu ho. On hovorí o svojom potupení a utrpení, oni myslia na svoju slávu. On ide v ústrety krížu, oni si vydobýjajú popredné miesta. Ježiš odpovedá, že cesta do slávy vedie cez utrpenie. Hovorí o poníženej službe druhým podľa jeho vzoru.

Prežívame azda i my nejaké utrpenie? Prorok Jeremiáš i Ježiš nám ukazujú, čo máme robiť. Máme byť zameraní na Boha. „Zachráň ma, Pane, vo svojom milosrdenstve", nasmerúva nás žalm, ktorý je dôvernou modlitbou v súžení. Máme mať ducha pokánia a dať ho do služby iným. Pretože Ježiš neprišiel dať sa obsluhovať, ale slúžiť. A jeho učeníci majú robiť podobne.

Štvrtok 2. pôstneho týždňa

1.    Poučenie o dôvere v človeka a v Boha (Jer 17, 5-10)

2.    Podobenstvo o boháčovi a Lazárovi (Lk 16, 19-31)

Pre človeka Orientu, kde celé pásma zeme majú charakter púšte, voda znamená život. Túto skutočnosť starozákonný prorok Jeremiáš využíva pre charakteristiku dvoch typov ľudí:

Nešťastný je človek, ktorý sa spolieha iba na človeka a ktorého srdce sa vzdialilo od Boha. Podobá sa kru na púšti, ktorý hynie.

Šťastný je človek, ktorý dôveruje v Boha. Je ako strom zasadený pri vode, čo v čase horúčav vystiera svoje korene k potoku a neprestáva rodiť ovocie.

Prorok zakončuje poučenie tým, že Boh skúma srdce človeka a odmieňa ho podľa jeho ciest a skutkov.

Podobenstvo o boháčovi a Lazárovi akoby konkretizovalo posmrtné osudy týchto dvoch typov ľudí.

Boháč sa uzavrel jedine do seba, staral sa len o svoje hodovanie. Ježiš ho neobviňuje zo žiadneho zločinu. Boháč iba zanedbával konanie dobra. Preto sa po smrti dostáva do zatratenia.

Žobrák v protiklade s boháčom na tomto svete trpel biedou a hladom. Pre svoje výkupné utrpenie sa po smrti dostáva do večnej radosti.

Boháč prosí za svojich živých piatich bratov, aby sa nedostali do večného zatratenia. Žiada im poslať niekoho z mŕtvych, aby sa dali na pokánie. Dostáva odpoveď: Majú Sväté písmo, Zákon, Desatoro Božích prikázaní. Keď toto neposlúchajú, nepomôže im, ani keby niekto vstal z mŕtvych a prišiel by im oznámiť, ako je to na druhom svete.

Ako je to s nami? Sme my naozaj múdri ľudia? Máme evanjelium - Ježišovo podobenstvo o boháčovi a Lazárovi - Krista, ktorý vstal z mŕtvych. Napriek tomu, že vstal z mŕtvych, mnohí ho nepočúvajú. Ak nám nepomôžu ani slová Ježiša Krista, ktorý vstal z mŕtvych, tak potom nám už naozaj nič nepomôže.

Ježiš nás chcel podobenstvom o boháčovi a Lazárovi povzbudiť k zmene života. V období pôstu sa máme dať na pokánie. Všetko máme žiť v plnom vedomí svojej večnosti: To, čo sa mi núka, akú cenu to má pre večnosť? Ak nás na pokánie nepoháda úprimná láska, mal by nás k nemu povzbudzovať aspoň strach z večného zatratenia.

Piatok 2. pôstneho týždňa

1.    Starozákonný Jozef - predobraz Ježiša Krista (Gn 37, 3-4.12-13a.17b-28)

2.    Podobenstvo o zlých vinohradníkoch (Mt 21, 33-43.45-46)

Starozákonný Jozef bol synom praotca Jakuba. Stal sa miláčikom otca, ktorý mu dal urobiť zvláštne rúcho, čo siahalo až po zem a malo dlhé rukávy. Rúcho symbolizovalo jeho zodpovednosť za bratov. Bratia začali na Jozefa žiarliť a znenávideli ho. Ich závisť nepoznala hraníc, rozhodli sa ho zabiť. Ale na radu brata Rubena, ktorý sa pokúšal Jozefa zachrániť, hodili ho do cisterny. Bola to hlboká priestranná jama hruškovitého tvaru na zachytávanie dažďovej vody pre obdobie sucha. Napokon bratia predali Jozefa za 20 strieborných obchodnej karaváne, ktorá ho odviedla do Egypta. Jozef je starozákonný predobraz Ježiša Krista, ktorého Judáš zradil za 30 strieborných. Preto si ho pripomíname v Pôstnom období.

Motív zrady rozvíja aj podobenstvo o zlých vinohradníkoch, ktoré sa vzťahuje na neverný izraelský ľud. Boh mu posielal sluhov, čiže prorokov. Potom mu poslal svojho Syna. Všetkých stihli rovnaké osudy - prenasledovanie a zabitie. Nakoniec nasledoval Boží súd. Boh zúčtoval s neverným ľudom a prísľuby dal novému ľudu.

My patríme k tomuto novému ľudu. Lenže aj okolo nás je v súčasnom svete množstvo nástrah, ktoré by nás chceli dostať na scestie, proti Božím zámerom, proti Cirkvi. Máme si dať pozor, aby sme nenaleteli na žiadnu formu nevery či zrady, ale ostali verní Ježišovi Kristovi. Ježiš je uholným kameňom. Uholný kameň stojí na uhle dvoch múrov a nesie celú stavbu. Keby sa ten kameň vybral, spadne celá stavba. Ježiš je takýmto základným kameňom stavby Cirkvi i nášho života. On raz bude aj sudcom, definitívnym zúčtovateľom s nositeľmi nevery a zrady. On bude rozhodovať aj o nás, o našej večnosti.

Predkladá sa nám motív zrady v Starom zákone i v Novom zákone. Zrada pokračuje i v dejinách našej Cirkvi. Ostaňme verní Ježišovi Kristovi!

Sobota 2. pôstneho týždňa

1.    Prosba k Bohu o pomoc a prísľub duchovnej obnovy národa (Mich 7, 1415.18-20)

2.    Podobenstvo o márnotratnom synovi (Lk 15, 1-3.11-32)

Starozákonný ľud sa spreneveril Bohu. Pod vplyvom okolitých národov upadol do modlárstva, ktoré presadzovali aj králi. To priviedlo Boží trest - zničenie kráľovstva.

Za takejto situácie okolo roku 700 pred Kristom vystupuje prorok Micheáš. Obracia sa k Bohu s prosbou o spásnu pomoc. Prosí ho, aby viedol svoj ľud ako pastier a staral sa oň.

Prorok zároveň dáva prísľub duchovnej obnovy národa. Boh sa zmiluje nad svojím ľudom a odpustí mu hriechy, lebo je milosrdný. Prorok prosí Boha, aby preukázal svoje milosrdenstvo, ako oddávna sľuboval praotcom.

Božie milosrdenstvo sa nám najviac dalo poznať v Ježišovi Kristovi. Keď prichádzali za ním hriešnici a mýtnici, on týmto ľuďom, čo sa tak vzdialili od Boha a mravných zásad, povedal podobenstvo o márnotratnom synovi. V ňom nielen svojim súčasníkom, ale aj ľuďom všetkých čias - i nám, ukazuje Boha ako láskavého a milosrdného Otca. On čaká na nás, nech by sme sa akokoľvek od neho vzdialili.

Pôstna doba nás tak osobitne volá k návratu k Bohu. Osvojme si z podobenstva aspoň jednu vetu, ktorá v sebe nesie úžasnú dynamiku: Vstanem a pôjdem k Otcovi.

Vstanem a pôjdem k Otcovi. - To je pozvanie dnešného dňa.

Vstanem a pôjdem k Otcovi. - To je pozvanie k úprimnej svätej spovedi. Vstanem a pôjdem k Otcovi. - To je motivácia k účasti na prežívanej svätej

omši.

Vstanem a pôjdem k Otcovi. - To je výzva prežiť si v tichosti ústrania Božiu lásku a milosrdenstvo.

3. pôstna nedeľa v roku A

1.    Mojžiš - sprostredkovateľ vody na púšti (Ex 17, 3-7)

2.    Kristus - darca živej vody (Rim 5, I-2.5-8)

3.    Rozhovor Ježiša so Samaritánkou (Jn 4, 5-42)

Počas putovania z egyptského otroctva do zasľúbenej zeme Izraeliti trpeli nedostatkom vody. Ľud začal pochybovať o tom, či ide o jeho vyslobodenie. Reptal proti Mojžišovi, priamo ho obviňoval, že ho vydal napospas smrti smädom. Natoľko prepadol zlobe, že Mojžišovi hrozilo ukameňovanie. Boh zasiahol na Mojžišovu modlitbu a potvrdil svoju vernosť. Na jeho pokyn Mojžiš zobral niekoľko predstaviteľov ľudu a palicu, prostredníctvom ktorej už predtým Boh prejavoval svoju moc pri prechode cez vodu na úteku pred Egypťanmi. Udrel palicou do skaly, hneď z nej vytryskla voda a ľud sa mohol napiť. V ťažkej situácii Boh dokázal svoju moc a prítomnosť. Mojžiš pomenoval prameň vody dvoma názvami: Massa (Pokušenie) a Meríba (Reptanie). Názvy majú ľudu pripomínať jeho hriech pochybnosti o tom, či je s ním Pán. Tento príbeh bol zároveň dôkazom toho, že Pán je so svojím ľudom v každom nebezpečenstve a nedostatku. Novozákonný výklad vidí v skale z príbehu obraz Božej lásky, ktorá sa nám darovala v Ježišovi Kristovi. Mojžiš bol jeho predobrazom.

S motívom vody sa stretávame aj v evanjeliovom príbehu o Samaritánke. Ježiš pri návrate z Jeruzalema do Galiley za horúceho palestínskeho poludnia sadol si k Jakubovej studni v Samárii. Keď tam Samaritánka prišla po vodu, požiadal ju, aby mu dala napiť. V rozhovore s ňou jej obrazne povedal, že on má živú vodu. Je to voda, ktorá môže uhasiť túžbu duše po Bohu a dáva večný život. Mal pritom na mysli Božiu milosť a lásku. Ako voda dáva život telu, tak Božia milosť a láska dávajú duši nadprirodzený život. Ježiš je prameňom tejto vody prúdiacej do večného života. Keď Samaritánka zatúžila po takej vode, odhalil tienisté stránky jej života a povedal jej, čo znečisťuje prameň živej vody v jej srdci. Nato ona odviedla rozhovor od nepríjemnej témy na inú. Chcela sa od neho ako od proroka dozvedieť, na ktorom mieste sa treba klaňať Bohu. Ježiš jej povedal, že tento problém je zbytočný. Totiž prichádza čas, keď sa praví ctitelia budú klaňať Bohu v Duchu a pravde - nielen vonkajšími úkonmi viazanými na jedno miesto, ale z celej duše, z celého srdca, celým životom. Na tému Mesiáša, ktorú nastolila Samaritánka, Ježiš potvrdil, že to je on. Žena s touto zvesťou odišla do mesta a pozvala ľudí, aby sa prišli pozrieť na Mesiáša. Samaritáni, ktorých žena zvolala ku studni, uverili v Ježiša a prosili ho, aby zostal u nich.

Podľa apoštola Pavla skrze Ježiša získali sme milosť a žijeme v pokoji s Bohom. Ako ospravodlivení máme nádej, že nám Boh dá účasť na svojej sláve. Naša nádej je pevná, lebo sa zakladá na Božej láske, ktorú v našich srdciach vzbudzuje Duch Svätý. Tohoto Ducha nám posiela Kristus od Otca. Kristus za nás zomrel vtedy, keď sme ešte žili v hriechu a nemohli sme nič urobiť pre našu spásu. Dôkazom Božej lásky voči nám je Kristova smrť za nás. Kristus bol povýšený na kríž a prebodnutý, aby z neho mohla prúdiť živá voda pre večný život. Obrazne povedané Kristus je našou skalou.

Boží dar bola voda zo skaly. Boží dar bola aj voda z Jakubovej studne. A Boží dar je aj živá voda, ktorá prúdi z Ježišovho prebodnutého boku. Poprosme Ježiša so Samaritánkou: „Pane, daj mi takej vody..." Nezatvrdzujme si srdcia ako kedysi ľud na púšti a počúvajme Boží hlas.

3. pôstna nedeľa y roku B

1.    Desatoro Božích prikázaní (Ex 20, 1-17)

2.    Múdrosť kríza (1 Kor 1, 22-25)

3.    Vyhnanie predavačov a peňazomencov z chrámu (Jn 2, 13-25)

Počas putovania starozákonného Božieho ľudu z egyptského otroctva do prisľúbenej krajiny Boh uzavrel zmluvu s týmto ľudom. Základ a podmienky zmluvy vyjadruje Desatoro Božích prikázaní. Vodca Mojžiš oboznámil ľud s Desatorom pod horou na Sinajskom polostrove.

Desatoro zohľadňuje celý náboženský a mravný život. Obsahuje príkazy a zákazy, týkajúce sa povinností voči Bohu a blížnemu. Boh ponajprv v prvých troch prikázaniach vyžaduje úctu voči sebe. Od človeka žiada, aby zachoval voči nemu vernosť, aby nemal iných bohov, aby mal v úcte jeho meno a zasvätil jeho deň. Takto chráni Boží obraz v človeku, aby sa nestal otrokom vecí, iných ľudí a robôt. Lásku k Bohu má sprevádzať láska voči iným ľuďom. V ďalších siedmich prikázaniach chráni ľudskú autoritu (4. prikázanie), život (5. prikázanie), rodinu a manželstvo (6. a 9. prikázanie), majetok (7. a 10. prikázanie) a česť (8. prikázanie). Dodržiavanie poriadku podľa Desatora zabezpečuje človeku komplexnú ochranu a tak je prejavom úžasnej Božej starostlivosti.

Desatoro bolo vytesané do dvoch kamenných tabuli, ktoré boli vložené do drevenej archy zmluvy a tá neskôr bola uložená vo svätyni jeruzalemského chrámu. Desatoro sa stalo aj podkladom pre dejinné poslanie vyvoleného národa a bolo znamením záchrany uprostred rozličných nebezpečenstiev.

Ježiš potvrdil Desatoro, a tak má platnosť aj v Novom zákone. Celé ľudstvo na svojej životnej ceste má v Božích prikázaniach znamenia spásy. Každý človek je povolaný, aby zachovávaním príkazov budoval v sebe Boží chrám.

Ježiš prejavoval Desatorom požadovanú úctu voči Bohu. Podobnú úctu mal i voči chrámu, ktorý nazval domom svojho Otca. Počas verejného účinkovania pravidelne putoval do jeruzalemského chrámu a oživoval ho svojím slovom o Božom kráľovstve. Pred Veľkou nocou našiel tam peňazomencov a predavačov obetných zvierat. Spravodlivo sa rozhorčil nad znesvätením miesta, kde sa má vzdávať úcta Bohu. Vyhnal tých, čo rušili posvätnú atmosféru chrámu. Jeho učeníci v tom videli splnenie slov žalmu: „Strávi ma horlivosť za tvoj dom" (69, 10).

Súkmeňovci žiadali od neho znamenie ako dôkaz, že to môže robiť. Ježiš im odpovedal: „Zborte tento chrám a za tri dni ho postavím." Oni nepochopili jeho tajomnú odpoveď. Učeníci si spomenuli na tento výrok až po Ježišovom zmŕtvychvstaní. Zborenie chrámu znamenalo jeho telesnú smrť. Postavenie chrámu za tri dni znamenalo jeho zmŕtvychvstanie na tretí deň.

Keď apoštol Pavol ohlasoval ukrižovaného Krista, pre Židov to bolo pohoršenie a pre pohanov bláznovstvo. Židia, ktorí očakávali Mesiáša ako politického víťaza, žiadali si znamenia v podobe zázrakov. Gréci zasa zodpovedne svojej rozvinutej filozofii hľadali len ľudskú múdrosť. Podobne aj posolstvo o Kristovom zmŕtvychvstaní pre ľudí bez viery bolo nezmyslom, lebo oni v smrti videli koniec života.

Pre nás veriacich ukrižovaný a zmŕtvychvstalý Kristus je znamením Božej moci a múdrosti. Boh v Ježišovej slabosti uskutočnil veľké dielo záchrany. V Kristovej smrti na kríži sa totiž zjavila Božia vôľa zachrániť ľudstvo. Zmŕtvychvstaním dokázal svoju moc nad smrťou. Tak nás zachránil pred večnou smrťou a sprostredkoval nám večný život.

Chrám je miesto, kde prebýva Boh. Naša duša je tiež Božím chrámom. Teraz v pôste si máme v nej urobiť poriadok vyčistením vo veľkonočnej svätej spovedi, prehĺbením viery v Ježišovu silu a dodržiavaním mravných zásad Desatora. Urobme všetko pre to, aby Kristus aj v našej duši vstal z mŕtvych.

Účinky Ježišovej smrti a zmŕtvychvstania sa prejavia na nás, ak mu dáme odpoveď viery. Dajme mu úprimnú osobnú odpoveď: „Pane, ty máš slová večného života."

3. pôstna nedeľa v roku C

1.    Povolanie Mojžiša za osloboditeľa Izraelitov (Ex 3, i-8a. 13-15)

2.    Poučenie zo života Izraelitov s Mojžišom na púšti (1 Kor 10, 1-6.10-12)

3.    Výzva na pokánie (Lk 13, 1-9)

Mojžiš bol človekom živej viery, ktorý sa rozprával s Bohom. Raz, ako hľadal vhodnú pastvu pre stádo oviec svojho tesťa, došiel k vrchu Horeb. Vtom zbadal horiaci tŕňový ker, ktorý nezháral. Keď sa priblížil k nemu, Boh ho osobne oslovil. Dal sa mu poznať ako Boh otcov Abraháma, Izáka a Jakuba. Povolal ho, aby vyslobodil svoj trpiaci ľud z egyptského otroctva a priviedol ho do krajiny, ktorá oplýva mliekom a medom. Nato si Mojžiš žiadal poznať Božie meno. To meno bolo Jahve, čo znamená Ja som, ktorý som. Čiže: Ja som, ktorý som prítomný večne, nemeniteľné, nekonečne. Teda je to Boh, ktorý je vždy a všade prítomný. V zjavení

Mojžišovi Boh sa dal poznať ako milostivý a milosrdný Záchranca.

Dielo Božej záchrany dosiahlo svoju plnosť v Ježišovi Kristovi, ktorý nás vyzýva na pokánie. Keď Ježiš cestou do Jeruzalema kráčal v ústrety svojmu utrpeniu, prišli za ním ľudia so správou, ktorá rozrušila vtedajší Jeruzalem. Rímsky správca Pilát, ktorému sa zrejme dostali správy o nejakých chystaných nepokojoch, dal podnet ku krvavému zásahu proti mladým Galilejčanom. Masaker sa udial na nádvorí chrámu v čase, keď sa prinášali obety. Ľudia čakali, čo Ježiš povie na to, že utláčaný národ musí znášať príkorie od pohana. On sa nedal zatiahnuť do politiky a ostal verný svojmu duchovnému poslaniu. Využil tú príhodu na výzvu odčiniť hriech pokáním: „Ak nebudete robiť pokánie, všetci zahyniete podobne."

K udalosti s Galilejčanmi Ježiš pripája aj druhú tragédiu, ktorá sa stala pod Jeruzalemom pri vodnej nádrži Siloe. Tu sa vodovodom zvádzali pramene z chrámovej hory. Neďaleko nádrže na šikmom svahovitom skalisku ako súčasť mestského opevnenia stála strážna veža, ktorá sa zosypala a v jej troskách zahynulo osemnásť ľudí. Ježiš aj túto udalosť dotvára duchovne výzvou na pokánie.

Izraeliti v každom nešťastí videli Boží trest za hriechy. Ježiš odpovedal v tom zmysle, že nemožno posudzovať ľudí, ktorých stihne nejaké nešťastie. Radšej sa máme starať o vlastnú nápravu. Každé nešťastie je pre nás výzvou obrátiť sa k Bohu. On je milostivý a milosrdný Pán. Dokazuje to aj podobenstvo o neplodnom figovníku, ktoré nám pripomína Božiu trpezlivosť s každým hriešnym človekom.

Apoštol Pavol veriacim v Korinte poukazuje na obrazný charakter Starého zákona. Mojžiš ako vysloboditeľ starozákonného ľudu z otroctva je predchodcom nášho Záchrancu Ježiša Krista. Putovanie vyvoleného ľudu púšťou do prisľúbenej krajiny je predobrazom našej záchrany. Prechod pod oblakom cez Červené more je predobrazom krstu. Manna a voda zo skaly na púšti sú predobrazom Eucharistie. Izraeliti prijímali Kristovu milosť v predobraze. Ale mnohí z nich pre svoju neveru a neposlušnosť sa znepáčili Bohu a zahynuli na púšti ešte pred príchodom do prisľúbenej krajiny. Sú pre nás výstrahou, aby sme nereptali a netúžili po zle. Toto bolo napísané pre naše poučenie. Máme si dávať pozor, lebo kto si je istý sám sebou, môže ľahko padnúť. Sviatosti samy osebe nestačia pre spásu. Boh žiada od nás aj vieru a skutky. Ak splníme tieto požiadavky, Pán bude milostivý a milosrdný voči nám.

Pondelok 3. pôstneho týždňa

1.    Uzdravenie Námana (2 Kr 5, 1 - J 5a)

2.    Ježiš v Nazarete (Lk 4, 24-30)

Sýrčan Náman sa vyznamenal v bojoch proti Izraelitom. Za tieto úspechy stal sa pobočníkom sýrskeho kráľa a veliteľom sýrskeho vojska. Na vrchole svojej slávy ochorel na malomocenstvo. Podľa novších biblických výkladov to mohla byť len nejaká kožná choroba. Zajaté izraelské dievča, ktoré slúžilo u Námanovej ženy, povedalo, že prorok v jej rodnej krajine by ho mohol uzdraviť. Náman sa vybral do Izraela s vojenským sprievodom a odmenou. Prorok Elizeus ho osobne neprijal, ale sprostredkoval mu uzdravenie. Ani od neho neprijal odmenu. Vtedy Náman pochopil, že vďačnosťou je zaviazaný Bohu a uveril v Boha.

Ježiš bol tiež prorok. Keď prišiel do Nazareta, jeho krajania ho prijali s nadšením. Plní senzáciechtivosti čakali od neho zázraky. Pre ich nedostatok viery Ježiš neurobil v Nazarete žiadny zázrak. Krajanom povedal, že žiaden prorok nie je vítaný vo svojej otčine. Pripomenul im, že prorok Eliáš tiež nenašiel vieru u svojich rodákov, preto urobil zázrak mimo svojej otčiny v sidonskej Sarepte, keď počas hladu rozmnožil vdove múku a olej. Prorok Elizeus z takého istého dôvodu neuzdravil žiadneho malomocného Izraelitu, ale iba pohana Námana zo Sýrie.

Tým, že Ježiš vyzdvihol pohanov nad Izraelitov, vyvolal u svojich krajanov hnev a zúrivosť. Hnali ho von z mesta a chceli ho zhodiť zo skaly. Ale Ježiš odišiel od nich.

Len tam, kde je predpoklad správnej viery, Ježiš môže prejaviť svoju moc. My sme v nebezpečenstve zdeformovať si vieru senzáciechtivosťou a upriamiť sa na úplne iné veci, ako chce od nás Boh. A vtedy Ježiš môže odísť aj od nás. Prosme ho, aby sme boli naozaj zameraní na to, čo chce on. Aby neodišiel od nás.

Utorok 3. pôstneho týždňa

1.    Azariášova modlitba v rozpálenej peci (Dan 3, 25.34-43)

2.    Pravidlo o odpúšťaní a podobenstvo o nemilosrdnom sluhovi (Mt 18, 21-35)

Starozákonný Boží ľud sa dostal do babylonského zajatia. Babylonský kráľ Nabuchodonozor dal postaviť zlatú sochu a žiadal od svojich podriadených, aby sa jej klaňali. Kto tak neurobí, bude odsúdený na trest smrti.

Traja hebrejskí mládenci ostali verní svojej viere a Bohu. Nepodvolili sa kráľovskému nariadeniu. Preto ich kráľ dal po viazať a hodiť do rozpálenej pece. V Babylonskej ríši bol rozšírený trest upálením na ohni. Traja mládenci sa v peci držali hrdinsky, boli zameraní na svojho Boha v modlitbe.

Jeden z nich, Azariáš, sa modlil k Bohu za seba i za svoj národ. Pred Bohom uznával, že národ zhrešil, ale prosil o Božie milosrdenstvo pre zásluhy významných ľudí z Izraela. Prijmi nás, Pane, v srdci skrúšených a v duchu pokorných - takto pokorne a skrúšene prosil o vyslobodenie z ohňa a oslávenie Božieho mena.

Príbeh troch mládencov v rozpálenej peci ukazuje, ako sa máme správať v dramatickej situácii. Či aj nás niekedy nespaľujú vášne hnevu? V takejto situácii platí Ježišovo pravidlo o odpúšťaní, ktoré je odpoveďou na Petrovu otázku: „Pane, koľko ráz mám odpustiť svojmu bratovi... Azda sedem ráz?" - „Nie sedem ráz, ale sedemdesiatsedem ráz." Číslo sedem symbolizuje dokonalosť, úplnosť, vrcholný výkon. Čiže človek má odpúšťať stále. Podobenstvo o nemilosrdnom sluhovi tiež varuje pred tvrdosťou srdca. I keby bolo ťažké vonkajšie zmierenie, človek vo svojom srdci nemá zotrvávať v nepriateľskom a zatvrdlivom zmýšľaní.

Zaiste, je veľmi ťažké odpúšťať. Keď to človek nedosiahne svojimi ľudskými schopnosťami, dokáže to za pomoci Božej milosti, Božej sily. Ak si ju vyprosí ako Azariáš: Prijmi nás, Pane, v srdci skrúšených a v duchu pokorných.

Streda 3. pôstneho týždňa

1.    Mojžišovo povzbudenie k vernosti voči Zákonu (Dt 4, 1.5-9)

2.    Ježišovo povzbudenie k zachovávaniu Zákona (Mt 5, J 7-19)

Mojžiš cestou z egyptského otroctva už na samotnej hranici prisľúbenej krajiny žiadal od svojho ľudu ako jeho vodca, aby bol verný Zákonu, mravnému poriadku a zmluve s Bohom. Pripomínal mu, aby zachovával prikázania v novej vlasti, ktorú dostane do vlastníctva. Mal dávať pozor na seba uprostred modloslužobného prostredia. Ak bude dodržiavať Boží zákon, bude požívať Božiu ochranu. Potom aj iné národy ho budú pokladať za múdry a rozumný národ.

Mojžišov zákon pripravoval ľudstvo na zákon lásky Ježiša Krista. Ježiš povzbudzuje k jeho zachovávaniu. On neprišiel zrušiť Zákon ani Prorokov, teda mravné zásady napísané vo Svätom písme Starého zákona. Prišiel ich naplniť, lebo tam sa odráža Božia vôľa tak, ako ju načrtával Mojžiš alebo proroci. Božie slovo nemožno pozbaviť platnosti. Nový zákon má spojenie so Starým zákonom. Nový zákon je naplnením Starého zákona.

Sväté písmo svojím mravným obsahom zaväzuje i nás. Z mravných zásad nesmieme nič vynechať. Kto by zrušil jedno z prikázaní, bude najmenší v nebeskom kráľovstve - pred Bohom. Keby sa kňaz cítil kňazom len pri oltári, to by bola schizofrénia, vnútorná rozpoltenosť. Človek síce prechádza určitými skúškami, ale musí mať jasno v hlave, čo sa týka mravných zásad.

My tiež máme naplniť prikázania aj v životných ťažkostiach podľa Ježišovho príkladu. V Pôstnej dobe dostávame Ježiša ako vzor sebazaprenia. Do svojich životných zápasov poďme teda s Ježišom, podľa jeho vzoru, s vedomím: Ja mám plniť Boží zákon, Božiu vôľu, Desatoro Božích prikázaní.

Štvrtok 3. pôstneho týždňa

1.    Prorokova kritika neposlušnosti a zatvrdlivosti ľudu (Jer 7, 23-28)

2.    Ježišova kritika zlomyseľného prekrúcania jeho moci (Lk 11, 14-23)

Prorok Jeremiáš, ktorý účinkoval na rozhraní 7. a 6. storočia pred Kristom, podáva kritiku neposlušnosti a zatvrdlivosti ľudu. Boh žiadal od ľudu poslušnosť na základe zmluvy uzavretej s ním pri východe z Egypta. Lenže ľud sa spreneveril tejto zmluve a podľahol modloslužobníctvu okolitých národov.

Boh posielal ľudu prorokov, ale ich výzvy na obrátenie ostávali bez ohlasu. Ľud sa zatvrdil a robil horšie ako jeho otcovia. Nectil si Boha ani ústami, zmizla vernosť. Pre nevernosť Bohu hrozilo ľudu podmanenie Babylončanmi, pád Jeruzalema a zánik chrámu.

Nevera a tvrdohlavosť sa vyskytla i za Ježišovho účinkovania. Keď Ježiš vyhnal zlého ducha z posadnutého človeka, niektorí ľudia zo zástupu zlomyseľne pripisovali Ježišovu moc zlému duchu. Ježiš sa odvoláva na zdravý rozum, aby vyvrátil ich výmysly. Druhého človeka zbaviť zlého ducha možno len Božou mocou. Ak to Ježiš urobil, to znamená, že v ňom prišlo Božie kráľovstvo, Božia vláda. Zlý duch je mocný duch, ale musí ustúpiť pred silnejšou Božou mocou.

Okrem zlomyseľných prekrúcačov Ježišovej moci boli okolo Ježiša aj miernejší poslucháči, ktorí tak ostro nevystupovali proti nemu, ale ho pokúšali a žiadali od neho nejaký zázrak. Tým povedal: Kto nie je so mnou, je proti mne, a kto nezhromažďuje so mnou, rozhadzuje. Čiže kto napriek Ježišovým dôkazom moci pochybuje, tomu už nepomôže žiadny nový zázrak. Stále bude pochybovať a žiadať ďalšie zázraky. Kto sa nepostaví k Ježišovi a proti zlému duchu, ten prekáža napredovaniu Božích záležitostí, je proti Ježišovi.

Pri tomto novom poznaní sa zamyslime nad Ježišovým výrokom: Kto nie je so mnou, je proti mne. Sme v Ježišovom tábore? Alebo v protitábore? Ale my predsa sme, alebo aspoň chceme byť s Ježišom.

Piatok 3. pôstneho týždňa

1.    Výzva na obrátenie k Bohu (Oz 14, 2-10)

2.    Otázka o najväčšom Božom prikázaní(Mk 12, 28b-34)

Obráť sa, Izrael, k Pánovi, svojmu Bohu, veď si upadol pre svoju vinu, -takouto naliehavou výzvou napomínal starozákonný prorok Ozeáš svoj ľud. Bolo to v období politického zmätku a náboženského i mravného úpadku v druhej polovici 8. storočia pred Kristom, keď sa Asýrsko stalo veľmocou. Príčinou úpadku bola nevernosť Bohu a podliehanie cudzím modloslužobným vplyvom.

Prorok sa rozhodne postavil proti nerozumnému nasmerovaniu svojho ľudu. Nepomôže mu spoliehanie sa na susedné veľmoci. Nezachránia ho ani Asýrsko, ani egyptské vojenské kone, ani cudzí bôžikovia. Len Boh môže zachrániť národ, keď sa k nemu obráti s prosbou o odpustenie. Boh vylieči jeho nevernosť a dá mu nový život, ktorý tu symbolizuje rosa, ľalia, oliva, Libanon... Rozumní

a naozaj múdri ľudia to pochopia a zachránia sa, ale nerozumní zahynú.

Pôstna doba nás vyzýva na obrátenie k Bohu. Naše obrátenie bude úspešné, ak bude vychádzať z lásky. Láska podľa evanjelia má dve základné línie:

1.    Milovať budeš Pána, svojho Boha, celým svojím srdcom, celou svojou dušou, celou svojou mysľou a celou svojou silou.

2.    Milovať budeš svojho blížneho ako seba samého.

Ježiš v odpovedi na otázku zákonníka vyhlasuje tieto dva príkazy za najväčšie. V dvojprikázaní lásky k Bohu a k blížnemu sú obsiahnuté všetky ostatné prikázania. Kto ich plní, ten plní aj Božiu vôľu. Ten nie je ďaleko od Božieho kráľovstva. Na ňom sa prejaví Božia vláda, Božia moc. Ten sa zachráni.

My však vieme, aké ťažké je zachovať postoj bezvýhradnej lásky v živote. Preto dostávame vzor i zdroj lásky v Ježišovi Kristovi, ku ktorému teraz ideme. Ideme k nemu s Petrovým vyznaním: Pane, ty máš slová večného života.

Sobota 3. pôstneho týždňa

1.    Prísľub spásy a neochota národa k náprave (Oz 6, 1-6)

2.    Podobenstvo o farizejovi a mýtnikovi (Lk J 8, 9-14)

Poďte, vráťme sa k Pánovi, - znovu nám zaznieva pozvanie proroka vrátiť sa k Bohu. Boh dopustí zranenie, nejaký životný úder. Ale on nás aj uzdraví, oživí, pomôže nám vstať. Božia pomoc bude ako ranná hviezda po noci utrpenia, ako potrebný dážď. Ten prísľub spásy platí aj pre nás.

Nie je však naša láska nestála? Nie je ako ranný mráčik, ktorý sa rýchlo rozplynie v lúčoch slnka? Alebo ako ranná rosa, ktorá sa rýchlo pominie? Chvíľkové nadšenie neprivedie človeka k Bohu, je potrebné trvalé pokánie.

Ako kedysi Boh odstraňoval hriechy svojho vyvoleného ľudu prostredníctvom prorokov, tak to dnes robí prostredníctvom ľudí. Len žiada od nás viac lásky, súcitu, vnímavosti pre potreby druhých, solidarity: Milosrdenstvo chcem, a nie obetu. Tento výrok proroka Ozeáša párkrát opakoval aj Ježiš (Mt 9, 13; 12, 7). Naše vonkajšie skutky bez lásky sú bezcenné. Už vôbec pred Bohom neobstojí obeta, pri ktorej namiesto poslušnosti voči Bohu nastupuje úsilie ovplyvniť Boha, aby splnil naše želanie.

Ježišovo podobenstvo o farizejovi a mýtnikovi predkladá dva protikladné

typy:

Farizejovi pri modlitbe chýba pokora, uznanie závislosti od Boha. Jeho modlitba je samochválou, v ktorej sa pyšne porovnáva s inými. Je plný seba a spokojný sám so sebou. Keďže si vystačí sám, nepotrebuje Boha a jeho odpustenie. Preto odchádza z chrámu bez zmeny.

Mýtnik vo vedomí svojej hriešnosti neodvažuje sa pozdvihnúť oči k nebu. Len pokorne krátkou prosbou žiada o odpustenie, odovzdávajúc sa do Božieho milosrdenstva: Bože, buď milostivý mne hriešnemu. Preto odchádza z chrámu ospravedlnený.

Podobenstvo ukazuje podmienku našej nápravy a spásy: nezakladať si na sebe, odstrániť farizejské zmýšľanie, ktoré ostrejšie vidí chyby iných ako svoje. Boh má záľubu iba v srdci úprimnom a pravdivom.

4. pôstna nedeľa v roku A

1.    Pomazanie Dávida za izraelského kráľa (1 Sam 16, lb.6-7.10-13a)

2.    Nový život v Kristovi (Ef 5, 8-14)

3.    Uzdravenie slepého od narodenia (Jn 9, 1-41)

Ľudia väčšinou posudzujú iných podľa zovňajšku. Ale Boh vidí hĺbkovo celého človeka, preniká do jeho srdca. Od ľudí, ktorých povoláva do svojej osobitnej služby, vyžaduje úprimné srdce. Takýto Boží postup sa uplatnil aj pri výbere Dávida za izraelského kráľa. Prorok Samuel z Božieho poverenia prišiel do Betlehema k Izaimu vybrať budúceho kráľa. Myslel si, že ním bude jeho najstarší syn. Ale ani jeden z predvedených siedmich synov Izaiho nezodpovedal Božím požiadavkám. Boh našiel zaľúbenie v najmladšom a najmenšom synovi Dávidovi, na pohľad bezvýznamnom pastierovi oviec. Samuel ho pomazal za kráľa a od toho dňa na Dávida pôsobil Boží Duch. Osobnosť kráľa Dávida mala veľký význam pre dejiny spásy. Z jeho rodu sa mal narodiť Mesiáš. Mesiášske prísľuby sa splnili v Novom zákone, ktorý sa otvára rodokmeňom Ježiša Krista, syna Dávidovho podľa tela.

Evanjeliová správa o uzdravení slepého od narodenia dokazuje, že Ježiš môže človeku vrátiť stratené videnie, ba môže ho i prehĺbiť. U Izraelitov prevládal názor, že choroba a utrpenie sú Božím trestom za hriechy. A tak stretnutie so slepcom inšpirovalo Ježišových učeníkov k otázke, či strata zraku je následok jeho hriechov alebo hriechov jeho rodičov. Ježiš na to odpovedal, že nezhrešil ani slepec, ani jeho rodičia, ale majú sa na ňom zjaviť Božie skutky. A uzdravil ho. Nato nasledoval výsluch uzdraveného pred farizejmi. Tí Ježiša obvinili, že uzdravil slepca v sobotu. To bol posvätný deň odpočinku, počas ktorého boli zakázané práce. Uzdravený vydal svedectvo o Ježišovi a vyhlásil ho za proroka. Ježiš vyhľadal uzdraveného a dal sa s ním do rozhovoru. Položil mu otázku, či verí. On uznal Ježiša za Pána, uveril v neho a klaňal sa mu. Ježiš ho uzdravil nielen telesne, ale aj duchovne. Keďže Ježiš povedal o sebe, že je svetlo sveta, uzdravený sa stal synom svetla. Farizeji pokladali seba samých za vidiacich, ale nechceli v Ježišovi vidieť svetlo sveta. Oni boli skutočnými slepcami, a preto ich čakal súd.

Ukrižovaný a zmŕtvychvstalý Kristus žiari všetkým ľuďom ako svetlo sveta. To svetlo prežiarilo aj nás. Apoštol Pavol hovorí, že kedysi v nás vládla tma, ale teraz sme v Božom svetle. Vyzýva nás, aby sme žili ako deti svetla. Čiže naše správanie má odzrkadľovať Božie svetlo. Toto svetlo nás vedie k dobrote, spravodlivosti a pravde. Máme skúmať, čo sa páči Bohu, vyhýbať sa zlým skutkom a radšej ich odhaľovať. Veď je hanbou hovoriť, čo všetko sa pácha potajme. Ale v Božom svetle zlé skutky vyjdú najavo. Preto nás apoštol vyzýva úryvkom zo starokresťanského krstného hymnu: „Prebuď sa, ty, čo spíš, vstaň z mŕtvych a bude ti svietiť Kristus."

4. pôstna nedeľa v roku B

1.    Vyhnanstvo a vyslobodenie Izraelitov - prejav Božieho hnevu a milosrdenstva (2 Krn 36,14-16.19-23)

2.    Spása - Boží dar (Ef 2, 4-10)

3.    Rozhovor Ježiša s Nikodémom o spáse sveta (Jn 3, 14-21)

Boh si vyvolil Izraelitov, aby ich pripravoval na spásu celého sveta. Preto im dal zákon, prisľúbenia, zmluvu. A predsa sa stalo, že vyvolený ľud bol neverný Bohu. V 6. storočí pred Kristom za vlády kráľa Sedekiáša jeruzalemský chrám bol znesvätený pohanskými kultami. Boh zostal verný zmluve a mal súcit s ľudom. Posielal svojich poslov - prorokov, ale ľud ich vysmial a pohŕdal nimi. Nato vzrástol Boží hnev. Boh sa prejavil ako sudca a potrestal Izraelitov hroznou národnou pohromou. Roku 586 pred Kristom babylonský kráľ Nabuchodonozor dobyl Jeruzalem. Jeho vojaci spálili chrám, zrúcali jeruzalemské múry, podpálili všetky paláce. Časť ľudu vyvraždili, zámožnejších odvliekli do babylonského zajatia, v krajine ponechali len chudobnejších. Judejské kráľovstvo zaniklo. Boží súd chcel ľud priviesť k obráteniu a k pokániu.

Posledným Božím slovom nad neverným ľudom nebol súd, ale milosrdenstvo. Boh tak miloval svoj ľud, že ho vyslobodil zo zajatia. Pod náporom Perzskej ríše padol Babylon. Perzský kráľ Kýros povolil zajatcom vrátiť sa do vlasti a v roku 538 pred Kristom vydal dekrét o znovuvybudovaní jeruzalemského chrámu.

Starozákonné dejiny obsahujú viacero predobrazov duchovného vyslobodenia zo zajatia hriechu a smrti. Takým predobrazom je Mojžišov medený had. Cesta vyvoleného ľudu z egyptského otroctva do prisľúbenej krajiny viedla cez púšť, na ktorej boli smrtonosné hady. Náboženský a národný vodca Izraelitov vyzdvihol na púšti medeného hada a kto sa naň s vierou pozrel, zachránil si život. Tak aj Ježiš musí byť vyzdvihnutý na kríž, aby každý, kto v neho verí, mal večný život. Lebo „Boh tak miloval svet, že dal svojho jednorodeného Syna, aby nezahynul nik, kto v neho verí, ale aby mal večný život." Boh neposlal svojho Syna, aby svet odsúdil, ale aby ho zachránil. Kto v neho neverí, odsudzuje sám seba, lebo odmieta milosť ponúkanú samým Bohom. Súd spočíva v tomto: Svetlo prišlo na svet, ale ľudia radšej ostávajú v tme. Boja sa, aby svetlo neodhalilo ich zlé skutky. Ale tí, čo sa riadia Božou pravdou, idú na svetlo, aby videli, či sú ich skutky v súlade s Božou vôľou. Ježiš takto rozvíja rozhovor s Nikodémom o spáse sveta.

Vyslobodenie vyvoleného ľudu z babylonského zajatia je predobrazom duchovného vyslobodenia z hriechu. Apoštol Pavol hovorí, že Boh je bohatý na milosrdenstvo a nesmierne nás miluje. Z tejto lásky prejavil svoje milosrdenstvo aj voči nám. Hoci sme pre hriechy boli duchovne mŕtvi, spolu s Kristom nás oživil.

S ním nás duchovne vzkriesil a daroval nám účasť na novom živote. Takto svojou láskou, ktorá sa prejavila v Ježišovi Kristovi, aj pre budúcnosť chce ukázať nesmiernu veľkosť jeho milosti. Boli sme spasení iba z milosti, že sme uverili v Krista. A to je nezaslúžený Boží dar. Spása teda nie je odmenou za naše dobré skutky. Veď Boh nás stvoril a dal nám schopnosť konať dobro.

Božie milosrdenstvo a Božia milosť sprevádzajú ľudstvo v jeho dejinách. Boh tak miloval svet a ľudí v ňom, že im dal znamenie záchrany: svojho jednorodeného Syna Ježiša Krista, vyzdvihnutého na kríži. Kríž vstúpil do dejín ako znamenie kresťanstva a záchrany. Povedzme si to celkom osobne: Boh tak miloval mňa, že mi dal znamenie záchrany v ukrižovanom Ježišovi Kristovi.

4. pôstna nedeľa v roku C

1.    Slávenie prvej Veľkej noci v prisľúbenej krajine (Joz 5, 9a. 10" 12)

2.    Výzva na zmierenie s Bohom (2 Kor 5, 17-21)

3.    Podobenstvo o márnotratnom synovi (Lk 15, 1-3.11-32)

Keď starozákonný Boží ľud po štyridsaťročnom putovaní vošiel pod vedením Mojžišovho nástupcu Jozueho do prisľúbenej krajiny, vtedy sa skončilo egyptské otroctvo (potupa). Utáboril sa v Galgale a tam na jerišských stepiach podvečer štrnásteho dňa mesiaca, ktorý pripadol na jarnú rovnodennosť, začal sláviť prvú Veľkú noc v prisľúbenej krajine. Táto slávnosť mala pripomínať vyslobodenie z egyptského otroctva. Pritom jedli veľkonočného baránka, ktorý bol predobrazom obety zmierenia. V nasledujúcich dňoch jedli nekvasený chlieb a pražené obilie z úrody kanaánskej krajiny. Požívanie praženého obilia prevzali zo starobylého kultového zvyku v Galgale. Keďže putovanie ľudu púšťou sa skončilo, manna prestala padať. Neživil sa zázračným pokrmom púšte, ale úrodou zeme. Veľká noc sa tu chápe nielen ako východ z Egypta, ale aj ako vstup do prisľúbenej krajiny. Jej slávenie zároveň ľudu malo pripomínať, že má naďalej milostivú Božiu ochranu.

Ako nám potvrdzuje naša skúsenosť, človek má svoju ľudskú dôstojnosť, ale i svoju slabosť. Preto je odkázaný na Božie milosrdenstvo. Už Starý zákon predstavuje Boha ako milosrdného voči človeku. Obrady mojžišovského kultu boli zamerané na zmierenie človeka s Bohom. V novozákonnom období zmierenie s Bohom sprostredkoval Ježiš Kristus. Celý jeho život je dôkazom Božieho milosrdenstva voči nám. Svedčia o tom jeho skutky, pri ktorých priateľsky prijímal hriešnikov, odpúšťal im hriechy, uzdravoval chorých a napokon na kríži otvoril prístup do Božieho milosrdenstva. Ježišove slová takisto predstavujú Boha ako milosrdného Otca.

Ježiš nám predkladá obraz zmierenia v podobenstve o márnotratnom synovi. Tento príbeh sa vyskytuje aj v živote ľudí. Človek najskôr opustí Boha, preruší spoločenstvo s ním a podľa svojich záľub nakladá so svojimi darmi, s dušou, nadaním, láskou, rodinou. Je sebavedomý a všetko si dovolí. Keď všetko premrhá, zostane prázdny, bezradný so svojím hriechom. To je situácia bez východiska. Biblický márnotratný syn skončil pri sviniach. To je veľmi ostrý výraz veľkej núdze. Veď svine u Izraelitov boli nečisté zvieratá, ktorých sa pravý Izraelita nesmel ani len dotknúť. A márnotratný syn v krajnej núdzi prijal pasenie svíň, takže ich mal denne na očiach. Boh v tejto etape hriechu mlčí. Ponecháva človeku slobodnú vôľu, veď predsa mu dal rozum. - Potom prichádza druhá etapa vnútorného obrátenia. Človek poznáva, že sloboda je len krátke opojenie, ktoré nenaplnilo dušu. Prizná si vlastnú vinu a to je už cesta k záchrane. S úprimným priznaním príde zahanbenie a ľútosť, ako aj túžba po pokoji duše a po skutočnej láske. Tu vznikne rozhodnutie: Vstanem a pôjdem k Otcovi. - Nasleduje tretia etapa: prijatie márnotratného syna láskavým Otcom. Otec ho už čaká, vychádza mu v ústrety. Nič mu nevyčíta a pripraví mu hostinu.

O zmierení hovorí aj apoštol Pavol, keď pripomína svoju službu. Podľa neho kresťan sa vnútorne stal novým človekom, ktorý začal nový život s Kristom. Pôvodcom takejto zmeny je Boh, ktorý nám skrze Krista odpustil hriechy a zmieril nás so sebou. Boh zveril Pavlovi službu zmierenia. Je teda Kristovým vyslancom, ktorý má slovo zmierenia. V Kristovom mene vyzýva veriacich: Zmierte sa s Bohom! Lebo on na Krista, ktorý sa nikdy nedopustil hriechu, uvalil náš hriech pri jeho ukrižovaní a jeho spravodlivosť preniesol na nás.

Služba zmierenia pokračuje v Cirkvi, ktorá nám v Pôstnej dobe opakuje výzvu apoštola: Zmierte sa s Bohom! Úkon zmierenia sa uskutočňuje vo sviatosti zmierenia, čiže vo svätej spovedi. Aby spoveď dala veriacemu nový život a pokoj duši, nesmie sa pri nej zatajiť nijaký ťažký hriech. Má ju tiež sprevádzať dokonalá ľútosť, pri ktorej človek ľutuje svoje hriechy z lásky k Bohu, ako aj opravdivé predsavzatie skoncovať s hriechom.

Pondelok 4. pôstneho týždňa

1.    Prorocká predpoveď o novom nebi a novej zemi (lz 65, 17-21)

2.    Uzdravenie syna kráľovského úradníka (Jn 4, 43-54)

Starozákonní proroci očakávali pretvorenie sveta v mesiášskych časoch. Vyjadrujú to výrazy nové nebo a nová zem. Podobne predpovedali nového Dávida, nový chrám, nový Jeruzalem. Všetko bude nové.

Proroci aj spásu chápali ako obnovu. Jej výsledkom mal byť nový čiže premenený človek. Mesiáš odstráni zlo, prinesie radosť a pokoj.

Ako sa toto nové stvorenie uplatnilo v živote kráľovského úradníka? Úradník sa vybral k Ježišovi, keď počul o ňom, a prosil ho o uzdravenie svojho zomierajúceho syna. Prišiel za Ježišom v núdzi. Dôležitejší mu bol jeho syn ako

Ježiš. Preto Ježiš hovorí slová výčitky: Keď nevidíte znamenia a zázraky, neveríte.

Až na druhú prosbu úradníka Ježiš odpovedal: „Choď, tvoj syn žije." Žiadal od neho vieru v jeho slová. Úradník ešte nevidel zázrak, uveril Ježišovým slovám a odišiel. Stal sa novým, premeneným človekom. Za svoju vieru dostal dvojitú odmenu: Syn mu ozdravel a svetlo jeho viery sa začalo šíriť uprostred najbližších: uverila aj celá jeho rodina.

Ako kedysi kráľovský úradník aj my sa ideme stretnúť s Ježišom. On nás môže pretvoriť na nové stvorenie, na nového človeka. Pritom vo všednosti života žiada vieru, ktorá nepotrebuje znamenia a zázraky. Taká viera dôveruje už Ježišovmu slovu, čiže Ježišovi samému. Pri takejto viere Ježiš na nás môže uskutočniť dávny prísľub o novom stvorení, staneme sa novými ľuďmi.

Utorok 4. pôstneho týždňa

1.    Prameň vody života (Ez 47, 1-9.12).

2.    Uzdravenie chorého pri betsatskom rybníku (Jn 5, 1-3.5-16)

Prorok Ezechiel v babylonskom zajatí posilňoval zajatcov vo viere v Boha, ktorý obnoví svoj ľud, Jeruzalem i chrám. Boh zjavuje Ezechielovi vo videní plány nového chrámu a budúci život obnoveného Izraela.

Prorok pri vchode do chrámu vidí spod chrámového prahu vytekať prameň živej vody. Tento prameň sa mení na rieku, ktorá stále mohutnejším prúdom tečie cez Arabu, púšť pri Mŕtvom mori. Rieka napokon ústi do Mŕtveho mora, ktoré je známe slanou vodou. Na brehoch rieky vyrastie veľké množstvo stromov, ktoré sú znamením života. Ozdravie a oživí sa všetko, kde sa voda dostane.

Voda pre orientálneho človeka, obklopeného púšťou, znamená život. Pramenitá, tečúca, živá voda, ktorá nikdy nevysychá, v dejinách starozákonného Božieho ľudu sa stala symbolom Božieho požehnania. Opis rieky a jej účinkov z Ezechielovho proroctva treba chápať ako podobenstvo. Voda, ktorú vidí prorok rozlievať sa z obnoveného jeruzalemského chrámu, predstavuje oživujúcu Božiu moc.

Chrám je symbolom novozákonného Božieho kráľovstva. Ježiš je chrám (porov. Jn 2, 19n) i prúd živej vody (porov. Jn 7, 37). On je darcom života, ktorý vstupuje do púšte sveta a prináša uzdravenie, oživenie. Dokazuje to aj uzdravenie chorého pri betsatskom rybníku, ktorého voda sa pokladala za liečivú.

My prichádzame do chrámu, k duchovnému prameňu uzdravenia. Ponúka sa nám oživujúca Božia moc, ktorá sa ako voda vylieva na nás, môže vyliečiť hriechy a umožní prinášať duchovné plody. Ježiš nám prostredníctvom evanjelia dáva otázku: Chceš ozdravieť? Ak nájde u nás opravdivú vieru, povie nám uzdravujúce slová: „Vstaň a choď!" Ale nám aj pripomenie: „Nehreš už, aby sa ti nestalo niečo horšie." Nehrešiť však možno len vtedy, ak s nami bude Boh, ak sa on stane naším útočišťom, silou a pomocou.

Streda 4. pôstneho týždňa

1.    Prísľub pomoci Pánovmu Služobníkovi (Iz 48, 8-15)

2.    Ježišova obrana po uzdravení chorého v sobotu (Jn 5, 17-30)

Pánov Služobník dostáva prísľub pomoci. Tým služobníkom je starozákonný Boží ľud v babylonskom zajatí. Boh ho neopustí. V čase poníženia pripravuje mu deň spásy a sám ho vyvedie zo zajatia.

Boh má takú lásku k svojmu ľudu ako matka k dieťaťu. Síce aj materinská láska ako jeden z najsilnejších ľudských citov môže zlyhať, ale Boh vo vzťahu k svojmu ľudu ostane verný. Preto prorok povzbudzuje ľud, aby prejavil svoju vďačnosť voči Bohu jasaním a plesaním: Plesaj, nebo, a jasaj, zem. Prísľub Božej pomoci sa splnil: starozákonný ľud sa dostal z babylonského zajatia na slobodu.

Pánovým Služobníkom je aj Mesiáš. On prišiel vyslobodiť ľudstvo z hriechu. Na Mesiáša sa tiež vzťahuje prísľub Božej pomoci. Plní sa na Ježišovi.

Ježiš uzdravil chorého vo sviatočný deň - v sobotu. V obrannej reči pred zákonníkmi vysvetľuje svoj vzťah k nebeskému Otcovi. Ježiš robí len to, čo vidí robiť Otca. Nič nerobí sám od seba. Platí jeho výrok: Ja a Otec sme jedno.

Boh neprestal byť činný na diele stvorenia, neustále zachováva a riadi svet - aj v sobotu. Neustále pracuje a jeho skutky neznesväcujú sobotu. Ježiš má to isté právo: Môj Otec pracuje doteraz, aj ja pracujem.

Ježiš je darca života. Otec mu odovzdal moc dávať život, oživovať. Duchovne kriesi hriešnikov a bude kriesiť mŕtvych na konci sveta.

Ježiš je sudca, Otec mu odovzdal právomoc súdiť život i skutky všetkých. V jeho rukách je život i smrť, časný i večný osud.

Postavme sa pred Ježišov súd už teraz. Zakiaľ je ešte milostivý a milosrdný.

Štvrtok 4. pôstneho týždňa

1.    Mojžišova situácia medzi ľudom (Ex 32, 7-14)

2.    Ježišova situácia medzi ľudom (Jn 5, 31-47)

Starozákonný ľud bol na ceste z Egypta do prisľúbenej krajiny. Pokiaľ sa jeho vodca Mojžiš na vrchu rozprával s Pánom, ľud si podľa egyptského vzoru dal uliať zlaté teľa, klaňal sa mu a priniesol mu obetu.

Boh za tento prečin chcel potrestať ľud. Mojžiš však prosil za sebe zverený ľud. Pripomínal Bohu zmluvu. Veril viacej v silu Božieho milosrdenstva než v zlo ľudí. Išlo mu o Božiu česť, preto nedopustil, aby sa im Egypťania posmievali. Boh vypočul Mojžiša a neuskutočnil svoj zámer.

Ježiš tiež prišiel ako vodca a záchranca ľudu. Lenže mnohí ho neprijímajú, lebo žiada zmenu života. Nestačí im Ježišovo svedectvo. Dajú sa zviesť falošnými rečami. Ale o Ježišovi svedčia: Boh, Ján Krstiteľ, Ježišove skutky moci, Sväté písmo. Najväčší muž národa Mojžiš, ktorý písal o Ježišovi, bude obžalobcom ľudu, ktorý neuveril v Ježiša.

My sme tiež na ceste. Podliehame svetským vplyvom urobiť si bôžikov. Ale jediným naším záchrancom zostáva Ježiš Kristus...

Piatok 4. pôstneho týždňa

1.    Úklady proti spravodlivému (Múd 2, la. 12-22)

2.    Úklady proti Ježišovi v jeruzalemskom chráme (Jn 7, 1-2.10.25-30)

Starozákonná Kniha múdrosti charakterizuje zmýšľanie a zaslepenosť bezbožných. Striehnu na spravodlivého, lebo sa stavia proti ich správaniu, vyčíta im prestupovanie zákona, obžalúva ich zmýšľanie a zradu svojej výchovy. Spravodlivý sa nazýva Božím synom. Už aj pohľad na neho je zlým ľuďom na ťarchu, lebo sa odlišuje od nich svojím životom a bočí od ich ciest.

Overujú si, či je pravdivý. Skúšajú jeho trpezlivosť potupou a súžením, chystajú mu smrť. Mýlia sa, lebo ich zaslepila vlastná zloba. Prerátali sa so svojou ľudskou múdrosťou. Nepoznajú Božie tajomstvo, lebo Boh má na riešenie svojej spravodlivosti nielen pozemský život, ale aj posmrtný život, v ktorom bude dávať odmenu.

Obraz prenasledovaného spravodlivého z Knihy múdrosti je predobrazom trpiaceho Mesiáša, ktorý je Spravodlivý v plnom slova zmysle. Toto mesiášske proroctvo sa splnilo na Ježišovi. Chceli ho zabiť, preto prišiel potajomky do Jeruzalema na sviatok Stánkov. Keď učil v chráme, strojili úklady proti nemu, chceli ho chytiť. Ale ešte neprišla jeho hodina. Slová proroctva možno vzťahovať aj na slová rúhačov posmievajúcich sa Ježišovi.

Údel spravodlivého čaká aj úprimne veriaceho človeka, ktorý sa svedomité drží náboženských zásad a nezapadne do konzumnej spoločnosti, nestane sa tuctovou osobou. Odkedy prišiel Ježiš, útechu máme v pohľade na neho a v spoluobetovaní svojho utrpenia s ním.

Sobota 4. pôstneho týždňa

1.    Jeremiášovo vyznanie o prenasledovaní (Jer 11, 18-20)

2.    Diskusia o Ježišovom pôvode a nevydarený pokus zajať Ježiša (Jn 7, 40-53)

Nie je ľahké byť prorokom, lebo on musí ohlasovať Božiu vôľu aj vtedy, keď mu hrozí prenasledovanie a utrpenie. Prorok Jeremiáš v úsilí zachrániť národ žiadal od neho, aby sa obrátil k Bohu. Predpovedal obsadenie krajiny Babylončanmi, zánik Jeruzalema i chrámu a podmanenie národa ako následok hriechov. Preto jeho krajania, ktorým dôveroval, strojili proti nemu úklady. Ich nenávisť išla až tak ďaleko, že sa chystali zabiť ho, aby po ňom neostalo ani meno. Prorok sa s dôverou odovzdal do Božích rúk. Svoj spor zveril Bohu, ktorý je spravodlivým sudcom. Jeho modlitba nie je výrazom pomsty z urazenej márnomyseľnosti, ale viery v spravodlivý Boží súd.

Prenasledovaný Jeremiáš je predobrazom Krista. Obraz baránka, ktorého vedú na zabitie, neskôr sa vzťahoval na Krista.

Keď bol Ježiš na sviatku Stánkov v Jeruzaleme, vznikla diskusia o ňom. Ľudia hovorili o ňom ako o prorokovi. Vplyvná skupina kňazov nariadila zajať ho. Tento pokus sa nevydaril. Sluhov, príslušníkov chrámovej polície, dotkla sa sila Ježišových slov a neodvážili sa ho zajať. Vrátili sa so slovami: Nikdy tak človek nehovoril.

Ako Jeremiáš aj Ježiš bol prorok. Aj proti nemu strojili úklady. Neúspešne, lebo nepriatelia museli ustúpiť pred silou Ježišovho slova.

My uskutočňujeme stretnutie s Ježišom. I nás by sa malo dotknúť Ježišovo

slovo.

5. pôstna nedeľa v roku A

1.    Vysvetlenie obrazu oživenia mŕtvych (Ez 37, 12b-14)

2.    Naše vzkriesenie (Rim 8, 8-11)

3.    Vzkriesenie Lazára (Jn 11, 1-45)

Starozákonný prorok Ezechiel v Božom Duchu mal obrazné videnie. V údolí videl množstvo kostí, ktoré boli celkom zoschnuté. Podľa ľudského odhadu nemali žiadnu nádej na život. Ale Bohu nič nie je nemožné, on má moc i nad smrťou. A tak prorocké videnie rozvíja obraz veľkolepým oživením kostí.

Ezechiel podáva vysvetlenie svojho videnia. Kosťami posiate údolie je obrazom rozptýlených Izraelitov, ktorí nemali nádej, že ešte niekedy vytvoria národ. Mŕtve kosti symbolizujú ľudí a hroby ich miesta v babylonskom zajatí. Oživenie kostí je predobrazom vyslobodenia ľudu z babylonského zajatia. Boží prísľub je grandiózny: „Ja otvorím vaše hroby, vyvediem vás z vašich hrobov a vovediem vás do krajiny Izraela... Vložím do vás svojho ducha a ožijete. Usadím vás na vlastnej pôde a spoznáte, že ja som Pán. Povedal som a splním." Nasledujúce dejiny potvrdzujú splnenie tohoto prorockého prisľúbenia budúcej spásy. Videnie proroka Ezechiela pripravuje na vieru vo všeobecné vzkriesenie z mŕtvych, i keď sa tu ešte o ňom nehovorí.

Pravdu o vzkriesení z mŕtvych potvrdzuje Ježiš pri vzkriesení Lazára. Lazár, ktorý bol Ježišovým priateľom, ochorel. Jeho sestry Mária a Marta poslali Ježišovi odkaz o jeho stave. On na správu odpovedal výrokom, že táto choroba je príležitosťou na to, aby bol oslávený Boh Otec aj samotný Ježiš ako Boží Syn. Ježiš až po dvoch dňoch sa vybral do Betánie. Učeníkom otvorene povedal, že Lazár zomrel a že jeho smrť upevní ich vieru. Po príchode do Betánie Martu uistil, že jej brat vstane z mŕtvych. Marta mu potvrdila svoju vieru vo vzkriesenie v posledný deň na konci sveta. Nato jej povedal: „Ja som vzkriesenie a život. Kto verí vo mňa, bude žiť, aj keď umrie. A nik, kto žije a verí vo mňa, neumrie naveky.” A položil jej otázku o viere. Ona mu odpovedala, že uverila v neho ako v Mesiáša a Božieho Syna, ktorý mal prísť na svet. Ježiš pri stretnutí s plačúcou Máriou prejavil záujem o Lazárov hrob. Po odvalení kameňa od jaskynného hrobu predniesol modlitbu k nebeskému Otcovi. Na Ježišovu silnú výzvu „Lazár, poď von!" mŕtvy vyšiel napriek tomu, že jeho telo po štyroch dňoch v hrobe už páchlo. Ježiš vzkriesením Lazára dokázal, že je Pánom života a smrti. Pre tento čin mnohí uverili v neho. Niektorí zo svedkov Lazárovho vzkriesenia odišli oznámiť udalosť farizejom a toto udanie sa stalo bezprostrednou vonkajšou príčinou Ježišovej smrti. Ale Ježiš svojím zmŕtvychvstaním dokázal, že je Pánom života a smrti.

Apoštol Pavol v Liste Rimanom nás uisťuje o našom vzkriesení z mŕtvych. Hovorí, že ak bude v nás pôsobiť Boží Duch, potom Boh, ktorý Krista vzkriesil z mŕtvych, oživí aj naše smrteľné telá. Božieho Ducha sme dostali pri krste, aby sme s jeho pomocou premáhali telesné žiadosti. Strácame ho ťažkým hriechom, ktorý nás zbavuje spojenia s Kristom. Ľudia, ktorých ovládajú telesné túžby, nemôžu sa páčiť Bohu. Duchovný život zabezpečuje v nás pôsobenie Kristovho Ducha a radostné vzkriesenie pre večný život v Bohu. Viďme v tom povzbudenie žiť ako duchovní ľudia, preniknutí milosťou Ducha Svätého.

5. pôstna nedeľa v roku B

1.    Boží prísľub novej zmluvy (Jer 31, 31-34)

2.    Kristus - prostredník novej zmluvy a pôvodca našej spásy (Hebr 5, 7-9)

3.    Ježišova predpoveď utrpenia a oslávenia (Jn 12, 20-33)

Boh vyviedol Izraelitov z egyptskej krajiny a na hore Sinaj uzavrel s nimi zmluvu. Od vyvoleného ľudu žiadal, aby dodržiaval zákony, Desatoro. Boh sa zaviazal, že bude chrániť svoj ľud. Tento ľud však porušil zmluvu a pre svoju nevernosť dostal sa do babylonského zajatia. Po vyslobodení a návrate zo zajatia Boh dal vyvolenému ľudu prísľub novej zmluvy. Pri jej ustanovení Boh prejaví svoje zľutovanie, odpustí ľudu jeho neprávosť a na jeho hriech si už nespomenie. Vzťahy budú podobné ako v predchádzajúcej zmluve: „Ja budem ich Bohom a oni budú mojím ľudom." Aj v období novej zmluvy bude platiť zákon, ale nebude napísaný na kamenných tabuliach. Bude to zákon duchovný: Boh ho vloží do srdca. Pod srdcom v biblickej reči sa rozumie sídlo poznania, rozhodovania a vôle. Teda zákon novej zmluvy sa stane takou vnútornou normou, že ho nebude treba vynucovať. Nepôjde tu len o rozumové poznanie, ale o poslušnosť Božej vôli.

Izraeliti očakávali túto novozákonnú zmluvu pri obnove Dávidovho kráľovstva. Ale tieto nádeje sa nesplnili v starozákonnej dobe. Podľa novozákonného svedectva novú zmluvu uzavrel až Ježiš svojou smrťou.

Evanjelium nás uvádza do tajomstva Ježišovho utrpenia. Predstavuje nám Ježiša po jeho slávnostnom vstupe do Jeruzalema, keď ho ľudia vítali palmovými ratolesťami a prevolávali mu na slávu. Po takomto prijatí vzbudil záujem pútnikov, ktorí prišli na veľkonočné sviatky. Medzi nimi boli Gréci, zrejme pôvodne pohania, ktorí prijali židovské náboženstvo. Tí sa obrátili na Ježišovho učeníka Filipa s požiadavkou: Chceli by sme vidieť Ježiša.

Ježiš pri tejto príležitosti predpovedal svoje utrpenie a oslávenie. Utrpenie prirovnal k zasiatemu pšeničnému zrnu, ktoré musí odumrieť, aby prinieslo veľkú úrodu.

Ježiš hovorí aj nám: „Kto miluje svoj život, stratí ho." Čiže kto upriami svoju pozornosť len na svoj pozemský život bez vzťahu k Bohu, tomu smrť nakoniec všetko vezme.

„Kto svoj život nenávidí na tomto svete, zachráni si ho pre večný život." Čiže kto sa zodiera v službe iným ľuďom, odrieka a obetuje sa, toho čaká odmena vo večnom spoločenstve s Bohom. Ježiš nabáda svojich služobníkov, aby ho nasledovali.

Ježiš naznačil aj to, akou smrťou zomrie: bude vyzdvihnutý od zeme. On sám sa chveje pred svojím utrpením, jeho duša je vzrušená, ale uvedomuje si cieľ svojho príchodu na tento svet. Prosí svojho nebeského Otca, aby svojím utrpením oslávil jeho meno. Jeho predpoveď sa splnila o päť dní, keď ho vyvýšili na kríži, ktorý bol zasadený do zeme.

Ježiš počas svojho pozemského života vzal na seba naše telesné i duševné slabosti a bolesti. V Getsemanskej záhrade plakal, prosil a modlil sa, aby Boh odňal od neho utrpenie a smrť. A Boh ho vypočul pre jeho pokoru. Našiel silu, aby splnil Božiu vôľu. Hoci bol Božím Synom, v utrpení prejavil svoju poslušnosť.

Ako Boží Syn je dokonalým Veľkňazom, prostredníkom medzi Bohom a ľuďmi. Na kríži uzavrel novú zmluvu s Bohom a stal sa pôvodcom i zdrojom spásy všetkých, ktorí ho poslúchajú.

Ľudia vyzdvihli Ježiša na kríži, ale Boh ho vyzdvihol, povýšil vzkriesením. Odvtedy je kríž znakom kresťanstva a záchrany. Ježiš predpovedal aj účinky svojej smrti: „A ja, až budem vyzdvihnutý od zeme, všetkých pritiahnem k sebe." My po stáročiach sme svedkami toho, akú úrodu priniesla Ježišova smrť v doterajších dejinách. Kristov kríž priťahuje všetkých ľudí dobrej vôle a úprimného srdca, aby im dal šancu začať nový život.

5. pôstna nedeľa v roku C

1.    Predpoveď vyslobodenia z babylonského zajatia (lz 43, 16-21)

2.    Kristus - zdroj nového života pre Pavla (Flp 3, 8-14)

3.    Ježiš a cudzoložnica (Jn 8, 1-11)

Starozákonný prorok pripomína východ Izraelitov z Egypta ako Boží čin. Boh urobil zázraky pre záchranu svojho ľudu. Vytvoril mu cestu cez more a dravé vody, prekážkou mu nebola ani vojenská moc (vozy i kone, vojsko i vojvodcovia).

Podobne Bohu nebude môcť nikto zabrániť vo vyslobodení ľudu z babylonského zajatia. Udalosti sa nebudú opakovať, lebo Boh tvorí vždy niečo nové. Preto ľud má zabudnúť na utrpenie v zajatí a s nádejou hľadieť do budúcnosti. Boh vytvorí pre svoj ľud cestu na slobodu cez púšť, ktorú obdarí riekami. Za to ho bude chváliť poľná zver aj púštne príšery, ako sú šakaly a pštrosy, vzbudzujúce hrôzu. Teda ľud pri návrate zo zajatia nemusí sa báť nástrah púšte ani nedostatku vody. Pri nástupe nového veku má ohlasovať Božiu chválu.

Prorocká predpoveď o vyslobodení Izraelitov z babylonského zajatia a ich návrate do vlasti je prísľubom nového začiatku. Boh potrestal svoj ľud, ale pre svoje milosrdenstvo rozhodol sa s ním odznova začať dielo spásy. Návrat zo zajatia mal zatieniť všetko predchádzajúce utrpenie a obnoviť život ľudu.

Ježiš je tiež zdrojom záchrany. On môže zachrániť a obnoviť aj toho, koho ľudia odsudzujú na smrť. Dosvedčuje to jeho stretnutie s cudzoložnou ženou. Keď učil v jeruzalemskom chráme, priviedli k nemu ženu, ktorú pristihli pri cudzoložstve. Mojžišov zákon nariaďoval takéto ženy ukameňovať. Zákonníci a farizeji ho týmto prípadom pokúšali, aby ho mohli obžalovať. Ježiš pri riešení prípadu dokázal svoju múdrosť. Pokušiteľom hneď neodpovedal. Keď sa ho neprestávali vypytovať, povedal im: „Kto z vás je bez hriechu, nech prvý hodí do nej kameň." Nato sa vytratili, až zostal so ženou sám. Ježiš sa ukázal ako milosrdný. Neodsúdil ju. To však neznamená, že by súhlasil s hriechom. Predsa povedal žene závažné slová: „Choď a už nehreš!"

Ježiš zachránil hriešnu ženu. Ježiš je teda záchranca. K nemu treba ísť s hriešnymi prípadmi. Ale Ježiš vždy povie: Choď a už nehreš!

Apoštol Pavol v Liste Filipanom píše, že po svojom obrátení zanechal veľa vecí, aby získal Krista, zdroj nového života. Prestal sa spoliehať na vlastnú spravodlivosť, ktorá je zo zákona. Opieral sa iba o tú spravodlivosť, ktorú prostredníctvom viery dáva Kristus. Svojím pripodobnením sa Kristovi najskôr chcel mať účasť na jeho utrpení a smrti, a tak dosiahnuť aj účasť na jeho zmŕtvychvstaní. Tým ešte netvrdil, že je dokonalý, ale usiluje sa dosiahnuť tento cieľ. Priam beží za týmto cieľom, aby sa ho zmocnil, ako sa aj jeho zmocnil Ježiš Kristus. Pritom zabúda na to, čo je za ním, a uháňa za cieľom, ktorý je pred ním.

Boh vyslobodil svoj ľud z babylonského zajatia, čo bolo predobrazom vyslobodenia ľudstva zo zajatia hriechu. Odpúšťajúca a vyslobodzujúca Božia láska sa prostredníctvom Ježiša prejavila na cudzoložnej žene. Ježišova smrť a jeho zmŕtvychvstanie sa stali zdrojom nového života pre apoštola Pavla. A to je aj naša šanca, ak dokážeme všetko stratiť, aby sme získali Krista.

Pondelok 5. pôstneho týždňa

1.    Príbeh Zuzany (Dan 13, 1-9. 15-17. 19-30. 33-62)

2.    V rokoch A, B: Ježiš a cudzoložnica (Jn 8, 1-11)

V roku C: Ježiš - svetlo sveta (Jn 8, 12-20)

Príbeh Zuzany z babylonského zajatia Izraelitov hovorí o zachraňujúcej dôvere v Boha. Dvaja starci, sudcovia z ľudu, zahoreli žiadostivosťou po peknej a bohabojnej Zuzane. Ona nesúhlasila s ich návrhom. I keď ju chytila úzkosť, povedala si, že lepšie je dostať sa pred súd ľudí ako pred súd spravodlivého Boha. Sudcovia falošne obvinili Zuzanu z cudzoložstva, pred zástupom ju odsúdili na smrť bez skúmania pravdy. Zuzana však mala srdce plné dôvery v Boha. Prosila ho o pomoc a on ju vypočul. Mladík Daniel, ktorý v ťažkých skúškach počas babylonského zajatia si zachoval vernosť voči Bohu, dostal od neho múdrosť a prorockého ducha. Tieto Božie dary použil pri riešení prípadu Zuzany. Upozornil na seba výkrikom, že neberie na seba smrť tejto ženy a žiadal obnoviť súd. Nariadil oddeliť starcov od seba a pred ľudom zisťoval, pod akým stromom nachytali Zuzanu pri cudzoložstve. Na základe ich protichodných odpovedí usvedčil starcov z krivého svedectva. Príbeh dokazuje, že Boh zachraňuje tých, čo v neho dúfajú.

V    rokoch A, B: pozri 5. pôstna nedeľa v roku C

V    roku C:

Božia zachraňujúca moc dosiahla svoj vrchol v Ježišovi Kristovi. Keď učil v chráme, v rozhovore s farizejmi povedal o svojom poslaní: „Ja som svetlo sveta. Kto mňa nasleduje, nebude chodiť vo tmách, ale bude mať svetlo života." Svetlo a tma tu naznačujú dva protichodné svety. Svetlo je symbolom života, radosti a šťastia. Tma je symbolom smrti a nešťastia.

Farizeji robili úklady proti Ježišovi, snažili sa ho podchytiť v reči. Protirečili mu, že jeho svedectvo nie je pravdivé, lebo ho o sebe vydáva len sám.

Podľa Mojžišovho zákona totiž svedectvo bolo právoplatné, keď ho dosvedčili dvaja alebo traja svedkovia. Ale Ježiša ako Božieho Syna tento zákon nezaväzoval. Ježiš odpovedal farizejom, že nevedia o ňom, kto je. Nepoznajú ani jeho, ani jeho nebeského Otca. Svedectvo o sebe nevydáva len on sám. Svedectvo o ňom vydáva aj Otec, ktorý mu dal moc robiť zázraky.

Boh vydáva svedectvo o Ježišovi v doterajších dejinách. On je svetlom nášho života. On je naším záchrancom. Za predpokladu, že ho úprimne prijmeme.

Utorok 5. pôstneho týždňa

1.    Medený had (Nm 21, 4-9)

2.    Výstraha neveriacim farizejom (J n 8, 21-30)

Starozákonný Boží ľud postupoval z egyptského otroctva do prisľúbenej krajiny smerom k Červenému moru. Cestou začal reptať proti Bohu i Mojžišovi pre nedostatok chleba a vody na púšti. Preto Boh poslal na tento ľud hady, po uštipnutí ktorých veľa ľudí zomrelo. Ľud vo vedomí, že zhrešil, obrátil sa na Mojžiša, aby prosil Boha o oslobodenie od hadov. Mojžiš v modlitbe dostal znamenie záchrany - medeného hada na žrdi. Ním ukazoval ľudu cestu, ktorou má ísť. Ľud nezachraňoval medený had, ale Boh, prejav viery a dôvery v Boha.

Medený had bol predobrazom ukrižovaného Ježiša. Ježiš sa sám prirovnal k medenému hadovi (Jn 3,14). V rozhovore s neveriacimi farizejmi dal im výstrahu, že zomrú vo svojich hriechoch, lebo neuverili v neho ako v Božieho Syna. Povedal im o svojom odchode, o svojej smrti: Keď vyzdvihnete Syna človeka, čiže predpovedal svoje vyzdvihnutie na kríž. Ježiš ďalej povedal o svojom oslávení: Poznáte, že Ja Som. „Ja Som" - tento výrok o sebe povedal Boh Mojžišovi v horiacom kre. Tak dal poznať svoju moc, že na rozdiel od pominuteľných pohanských bôžikov tu je večne, nepominuteľné. Ježiš vzťahoval tento výrok na seba a ním predpovedal svoje vzkriesenie.

Na púšti znamením záchrany pre starozákonný Boží ľud bol vyzdvihnutý medený had. Pre nás znamením záchrany je Ježiš vyzdvihnutý na kríži a oslávený. Naša záchrana závisí od toho, či dáme osobnú odpoveď ukrižovanému a zmŕtvychvstalému Kristovi.

Streda 5. pôstneho týždňa

1.    Traja mládenci v rozpálenej peci. Nabuchodonozor obdivuje Božiu moc (Dan 3, 14-20.91 -92.95)

2.    Ježišovo poslanie (Jn 8, 31-42)

V    6. storočí pred Kristom, keď sa starozákonný Boží ľud dostal do babylonského zajatia, išlo o zachovanie pravej viery. Babylonský kráľ Nabuchodonozor dal postaviť zlatú sochu a žiadal všetkých obyvateľov, aby sa jej klaňali. Traja izraelskí mládenci, ktorí si v ťažkom prostredí zajatia zachovali vieru v pravého Boha, odmietli klaňať sa zlatej soche. Hrdinsky sa držali a nepoddali sa ani pred samotným kráľom. Preto kráľ svojim vojakom rozkázal, aby ich zviazali a hodili do rozpálenej pece. V Babylonskej ríši sa totiž trest smrti uskutočňoval upálením v peci. Boh však troch mládencov zachránil a kráľ Nabuchodonozor obdivoval Božiu moc.

V Ježišovej dobe tiež išlo o pravú vieru. Ježiš robil výčitky svojim súkmeňovcom. Odvolávali sa na to, že sú Abrahámovými potomkami. Ako vyvolený Boží ľud pokladali sa za pravé Božie deti. Ježiš im otvorene hovoril, že ich život a skutky odporujú tomuto povolaniu. Sú len telesnými Abrahámovými potomkami. Ich nevera Bohu spočíva v tom, že chcú zabiť Ježiša, ktorého poslal Boh.

Ježiš proti nesprávne chápanej národnej pýche stavia slobodu od hriechov. Tí, čo páchajú hriechy, stávajú sa otrokmi hriechu. Ježiš prišiel vyslobodiť ľudí z otroctva hriechu. To je jeho poslanie.

I dnes ide o pravú vieru v Boha a v Ježiša Krista. Len ten, kto vytrvá s Ježišom, kto ostane v jeho slove, pozná pravdu. Toho Ježiš vyslobodí z otroctva hriechu. Lenže my sa dostávame do nebezpečenstva napríklad posmešne sa vyjadrovať o iných. Potom nezodpovedáme pravde, ktorú priniesol Ježiš: Čokoľvek ste urobili jednému z týchto, mne ste urobili. Teda Ježiš ohlasuje skutočnosť, že je prítomný v iných ľuďoch. Nechajme sa osloviť Ježišom.

Štvrtok 5. pôstneho týždňa

1.    Zmluva s Abrahámom (Gn 17, 3-9)

2.    Porovnanie Ježiša s Abrahámom (Jn 8, 51-59)

Abrahám bol prvý z veľkých biblických patriarchov. Boh za jeho poslušnú vieru mu dal prísľub, že ho urobí otcom mnohých národov. Podľa prísľubu zmenil aj jeho meno z Abrama na Abraháma, čo znamená otec mnohých. Boh ďalej uzavrel zmluvu s Abrahámom i jeho potomstvom a zaviazal sa, že bude ich Bohom. Prisľúbil im tiež krajinu Kanaán, ktorá bude časným domovom. Za to Boh žiadal vernosť pri zachovávaní zmluvy.

Postava Abraháma rezonovala u Ježišových súčasníkov. Ježiš povedal výrok: Kto zachováva moje slová, neuvidí smrť naveky. Myslel tým nie telesnú smrť, ale večné zatratenie, od ktorého nás prišiel zachrániť.

Ježišovi nepriatelia zareagovali podráždene. Povedali Ježišovi, že je diablom posadnutý, veď Abrahám a proroci zomreli. Kým sa robí? Je väčší ako oni?

Ježiš na útoky odpovedal, že on seba samého neoslavuje, ale oslavuje ho Boh. Už Abrahám sa zaradoval, keď mu Boh prisľúbil, že z jeho pokolenia sa narodí Mesiáš.

Nepriatelia to chápali ako vyjadrenie, že videl Abraháma. Pokladali to za nemožné, veď Ježiš nemal ani päťdesiat rokov (to bol vek staroby v Ježišových časoch).

Ježiš potvrdzuje, že bol prv ako Abrahám. Ba dokonca vzťahuje na seba Božie meno Ja Som, ktorým sa Boh predstavil Mojžišovi v horiacom kre. Tým potvrdzuje svoju večnú existenciu.

Ježišove výroky vyvolali hnev u nepriateľov. Chceli ho ukameňovať. Ale Ježiš unikol pred ich kamennými srdcami, lebo ešte neprišla jeho hodina.

My by sme sa mali báť kamenných sŕdc v nás samotných. Toľkokrát počúvame Ježišove výroky. Žiada sa od nás živá viera a dôvera. Na príklade Abraháma vidíme, ako Boh odmenil jeho poslušnú vieru. Ježišovu poslušnú vieru tiež odmenil tým, že ho vzkriesil z mŕtvych.

Nepotrebujeme aj my vzkriesenie z mŕtvych v duchovnom slova zmysle? Premeňme svoje kamenné srdcia a dajme svoju vieru a dôveru Ježišovi.

Piatok 5. pôstneho týždňa

1.    Jeremiášovo utrpenie (Jer 20, 10-13)

2.    Úklady proti Ježišovi (Jn 10, 31-42)

Prorok Jeremiáš žil v 6. storočí pred Kristom, keď sa rozmohla modloslužba. Predpovedal Boží trest, a preto mal veľa nepriateľov. Potupovali ho. Striehli na jeho výroky, aby mu mohli urobiť podraz. Spoliehali sa aj na prácu udavačov. Ešte aj tí, čo žili s ním v priateľstve, striehli na jeho pád. Prorokovu situáciu vystihuje výrok: Hrôza zo všetkých strán!

Jeremiáš sa v tejto situácii s dôverou odovzdáva Bohu, ktorý mu zostal mocnou oporou. Jemu zveruje svoj spor, riešenie svojej situácie. Boh zmarí úklady nepriateľov. Oni chceli zhanobiť proroka, ale ich samých stihne hanba.

Dôvera proroka je taká silná, že vyzýva k oslave Boha za to, že vyslobodil úbožiaka z rúk zločincov.

Prorok Jeremiáš je predobrazom Ježiša. Jeho nepriatelia proti nemu tiež strojili úklady. Keď potvrdil svoju jednotu s Bohom, odvolávajúc sa pritom na svoje skutky, chceli ho chytiť a ukameňovať. Ježiš sa im vymkol z rúk, lebo ešte neprišla jeho hodina.

Utrpenie si podobne môžeme prežívať i my. Nemo pozorujeme okolo seba nástrahy, potupu, ohováranie, osočovanie. Zverme to Bohu, ktorý je spravodlivý Sudca. S dôverou zverme aj seba do Božej ochrany. Prorok Jeremiáš v situáciách utrpenia nás učí oslavovať Boha. Ďakovať mu za to, že nás vyslobodzuje. Ak to budeme robiť s veľkou dôverou, budeme dostávať ešte väčšie dary.

Sobota 5. pôstneho týždňa

1.    Prorocká predpoveď o zjednotení dvoch krajín národa (Ez 37, 21-28)

2.    Rozhodnutie veľrady zabiť Ježiša (Jn 11, 45-57)

Niekdajšie Dávidovo kráľovstvo pre nesvornosť a nevernosť Bohu bolo rozdelené na dve časti: Izrael a Júdsko. Prorok Ezechiel v babylonskom zajatí predpovedal, že Izraelitov roztrúsených medzi inými národmi Boh privedie naspäť do vlasti a urobí z nich jeden národ. V zjednotenom národe bude jeden kráľ, ktorého prorok volá Dávidom. Podľa starozákonných proroctiev bude to Mesiáš -Dávidov potomok. Mesiášsky kráľ bude učiť ľud vernému plneniu Božej vôle. Boh uzavrie s ľudom večnú zmluvu. A na tomto kráľovstve, ktoré bude mať večné trvanie, spočinie zvláštne Božie požehnanie: Bude to kráľovstvo pokoja.

Evanjelium nám otvára cestu k uskutočneniu prorockého prísľubu. Po vzkriesení Lazára nepriatelia museli uznať, že Ježiš má moc. Namiesto toho, aby uverili v neho, preniesli záležitosť na politickú rovinu. Báli sa, že Ježiš si získa mnohých ľudí, vyvolá v národe vzburu a Rimania zničia Jeruzalem, chrám i celý národ. Veľkňaz Kajfáš sa stal tlmočníkom Božieho plánu o záchrane sveta výkupnou smrťou, pri ktorej zomrie jeden za všetkých. Na základe jeho výroku rozhodli sa Ježiša zabiť. Ježiš sa utiahol do mesta Efraim, vzdialeného asi dvadsať kilometrov od Jeruzalema.

Prorocký prísľub o zjednotení ľudí v jeden Boží národ sa splnil pri Ježišovej výkupnej smrti. Po nej zjednotil viaceré národy vo svojej Cirkvi. On sám ju vedie ako Pastier a Kráľ. My sa môžeme v duchu viery skloniť pred plnením starozákonných prísľubov v Ježišovi Kristovi.

Kvetná nedeľa

Čítania na úvodný sprievod s ratolesťami:

Ježišov slávnostný vstup do Jeruzalema

V    roku A: Mt 21, 1-11

V    roku B: Mk 11, 1-10 alebo Jn 12, 12-16

V    roku C: Lk 19, 28-40

Čítania v rámci svätej omše:

1.    Tretia pieseň o Pánovom Služobníkovi (lz 50, 4-7)

2.    Hymnus na Kristovu poslušnosť až na smrť (Flp 2, 6-11)

3.    Umučenie nášho Pána Ježiša Krista

V    roku A: Mt 26, 14 - 27, 66

V    roku B: Mk 14, 1 - 15, 47

V    roku C: Lk 22, 14 - 23, 56

Ježiš išiel v ústrety svojmu umučeniu slávnostným vstupom do Jeruzalema. Keď sa priblížil k Olivovej hore, poslal svojich dvoch učeníkov do blízkej dediny po priviazané osliatko. Bol to nezvyklý spôsob obstarávania si zvieraťa. Keby niekto namietal proti tomu, že berú osliatko, mali sa odvolať naňho slovami „Pán ho potrebuje." Toto výsostné meno Pán nikdy inokedy Ježiš nepoužil. Malo to byť osliatko, na ktorom ešte nikto nesedel. Podobne aj zvieratá určené na obetu v chráme sa nesmeli použiť na nijakú zvyčajnú prácu. Učeníci prestreli na osliatko svoje plášte a posadili naň Ježiša. Ježiš prichádzal do Jeruzalema z Olivovej hory, odkiaľ bol krásny výhľad na mesto ležiace na druhej strane. Cesta viedla cez palmové porasty, ovocné a olivové záhrady. Keď vstupoval do Jeruzalema na osliatku, veriaci pútnici mali v ňom spoznať prisľúbeného Mesiáša podľa prorockej predpovede (Zach 9, 9). Ježišov vstup do Jeruzalema sa uskutočnil po vzkriesení Lazára a tento čin bol v živej pamäti ľudu. Veľké zástupy, čo prišli na veľkonočné slávnosti do Jeruzalema, spontánne vytvorili slávnostný sprievod. Vyšli v ústrety Ježišovi s palmovými ratolesťami, prestierali na cestu svoje plášte a prevolávali mu na slávu. Prestieranie plášťov malo nahrádzať prestieranie kobercov pri korunovaní kráľa. Ľud vítal Ježiša ako Dávidovho syna, ktorý prišiel obnoviť mesiášske kráľovstvo. Videli v ňom politického záchrancu. Ale Ježiš neprichádzal na bojovom koni ako dobyvateľ. On prichádzal skromne, mierumilovne na osliatku, prinášajúc pokoj a spásu.

Slávnostné uvítanie Ježiša pri príchode do Jeruzalema znepokojilo farizejov, ktorí sa báli zásahu rímskej okupačnej moci. A tak o niekoľko dní nasledovalo zajatie Ježiša a na Olivovej hore sa začala jeho krížová cesta. Počas súdu pred Pilátom sa nálada davu zmenila. Tí istí ľudia revali: „Ukrižuj ho! Ukrižuj ho!" Na Ježišovi sa splnili prorocké slová Tretej piesne o Pánovom Služobníkovi:

„Svoj chrbát som nastavil tým, čo bili, a svoje líca tým, čo trhali. Tvár som si nezakryl pred potupou a slinou " Čiže Ježiš ochotne prijíma aj najväčšiu potupu a utrpenie. Jeho trýznitelia ho bijú, trhajú mu bradu a pľujú naň. On to znáša tak trpezlivo a bez reptania, že na tvári mu nevidno ani bolesť. K takémuto postoju ho vedie synovská poslušnosť. Pritom má istotu, že je s ním Boh Otec, ktorý je jeho silou (on zatvrdil moju tvár sťa kremeň). Keďže mu Boh pomáha, vie, že nebude zahanbený. A skutočne. Ježiš prešiel vrcholom utrpenia, ktoré však neznamenalo koniec jeho života.

Už apoštol Pavol predložil hymnus na Ježiša Krista. Hymnus oslavuje jeho pokoru a poslušnosť. Ježiš ako Boží Syn sa vtelením zriekol svojej božskej slávy a moci. Stal sa podobný nám ľuďom vo všetkom okrem hriechu. U poníži l sa a stal sa poslušným až na smrť na kríži. Preto ho Boh povýšil do nebeskej slávy. Ako božskej osobe patrí mu úcta a poklona v nebi, na zemi i v podsvetí.

Pondelok Veľkého týždňa

1.    Prvá pieseň o Pánovom Služobníkovi (lz 42, 1-7)

2.    Pomazanie Ježiša v Betánii (Jn 12, 1-11)

Ježiš šesť dní pred Veľkou nocou prišiel do Betánie, kde mu pripravili hostinu. Lazárova sestra Mária pomazala Ježišovi nohy drahým voňavým olejom a poutierala ich svojimi vlasmi. Tento úkon naznačoval pomazanie Ježišovho tela do hrobu, ktoré sa malo čoskoro uskutočniť.

Judáš, ktorý mal na starosti pokladničku a kradol zo spoločných peňazí, podráždene zareagoval na Máriin čin. Drahý olej ocenil na tristo denárov. Denár v Ježišových časoch bol dennou mzdou robotníka. Povedal, že tie peniaze sa radšej mohli rozdať chudobným. Zdanlivou starostlivosťou o chudobných maskoval svoje lakomstvo a blížiacu sa zradu Ježiša.

Pri tejto evanjeliovej udalosti pred naším duchovným zrakom vystupujú dve postavy: Mária so svojou láskou k Ježišovi a Judáš so svojou zradou Ježiša.

Aj o naše srdce bojujú protikladné sily. My však máme mať správny vzťah k Ježišovi. Ježiš, ktorý trpel a vstal z mŕtvych, povedal, že raz nás príde súdiť podľa toho, ako sme v živote konali.

Dnešné evanjelium nám predstavuje aj žiarivú postavu Ježiša. Na neho vzťahujeme Prvú pieseň o Pánovom Služobníkovi od proroka Izaiáša, ktorý hovorí o ňom ako o svetle národov. Svojou mocou bude zachraňovať tých, čo sú v nebezpečenstve. Svoje dielo spásy uskutoční v tichosti a pokore. Ježiš sa v predchádzajúcich storočiach naozaj stal svetlom a záchrancom mnohých jednotlivcov i národov.

Dovoľme Ježišovi, aby sa stal naším svetlom a záchrancom. Ak s láskou priľneme k nemu, potom aj v našom živote stanú sa skutočnosťou slová žalmu:

Pán je moje svetlo a moja spása!

Utorok Veľkého týždňa

1.    Druhá pieseň o Pánovom Služobníkovi (Iz 49, 1-6)

2.    Označenie zradcu a výstraha Petrovi (Jn 13, 21-33.36-38)

V dňoch Veľkého týždňa pred naším duchovným pohľadom sa zjavuje Ježišovo utrpenie a udalosti, ktoré mu predchádzali.

Evanjelium nás uvádza do úžasnej atmosféry poslednej večere. Okolo Ježiša sa sformovalo spoločenstvo učeníkov, ktorým sa on úplne darúval. Napriek tomu prichádza chvíľa, keď nastane triedenie duchov. Ježiš plný lásky hovorí kontrastný výrok: „Jeden z vás ma zradí." To znamená, že zrada sa môže zmocniť ktoréhokoľvek člena spoločenstva. Keby Ježiš povedal meno zradcu, to by tak neotriaslo človekom. Z evanjelia vieme, že Judáš vyslovene zradil Ježiša. Peter, ktorý tak jednoznačne vyznal, že za Ježiša položí život, ho zaprel. Počas Ježišovho utrpenia ostal pevný len Ján, ako človek veľkej lásky dokázal stáť pod krížom.

Ježišove slová majú všeobecnú platnosť. Zrada vstupuje aj do spoločenstva, ktoré Ježiš založil na tejto zemi - do jeho Cirkvi. Koľko ľudí poznáva kresťanský ideál, a napriek tomu zrádza Ježiša. Jeho výrok Jeden z vás ma zradí by teda mal nami otriasť.

Na Ježiša vzťahujeme Druhú pieseň o Pánovom Služobníkovi. V nej je prorocká výpoveď: „Na tebe ukážem svoju slávu." Ježiš pri poslednej večeri načrtáva splnenie tejto predpovede. Keď ide v ústrety svojmu utrpeniu, robí tento výrok: „Teraz je oslávený Syn človeka a v ňom je oslávený Boh."

Ježiš je náš vzor. Mal by nás osloviť jeho postoj voči utrpeniu. Každý z nás prežíva nejaké utrpenie.

Ak ho dokážeme prijímať ako Ježiš, prinášať ho ako obetu, potom vyhráme svoj životný zápas a nestaneme sa zradcami.

Kiežby sme v našom osobnom utrpení spoločne s Ježišom dokázali povedať: Teraz v tomto mojom utrpení je oslávený Boh.

Rozšírme si pohľad na seba... V tom, ako ja zmýšľam, čo rozprávam a čo robím, je v mojom živote naozaj oslávený Boh?

Streda Veľkého týždňa

1.    Tretia pieseň o Pánovom Služobníkovi (Iz 50, 4-9a)

2.    Príprava poslednej večere a označenie zradcu (Mt 26, 14-25)

Tretia pieseň o Pánovom Služobníkovi hovorí o budúcom Mesiášovi. On ochotne prijíma utrpenie a potupu, ktoré ho čakajú pri plnení jeho poslania. V tom sa zračí jeho poslušnosť voči Bohu. Na ceste utrpenia ho sprevádza dôvera

v Božiu pomoc.

Starozákonná predpoveď sa splnila na Ježišovi Kristovi. On išiel k vrcholným udalostiam svojho utrpenia so slovami: „Môj čas je blízko". To znamenalo, že nastal čas, aby trpel a tak oslávil svojho nebeského Otca. Predtým podľa predpisu Zákona poslal učeníkov, aby pripravili veľkonočnú večeru. Veľkonočná večera u starozákonného Božieho ľudu bola rodinnou slávnosťou, pri ktorej sa okolo hospodára stretávala celá rodina i so služobníctvom a prežívala Božie spoločenstvo. Ježiš pri poslednej večeri založil spoločenstvo novozákonného Božieho ľudu.

Posledná večera sa konala v jeruzalemskom večeradle. Ale za akých okolností? Ježiš v dôvernom spoločenstve svojich najbližších spolupracovníkov -apoštolov povedal: „Jeden z vás ma zradí." Označil zradcu Judáša. Ten zradil Ježiša za tridsať strieborných denárov. Denár, to bola strieborná minca, ktorá bola denným platom robotníka v Ježišových časoch. Teda Judáš zradil Ježiša za priemerný mesačný plat robotníka. Ježiš pri označení zradcu povedal: „Beda človekovi, ktorý zrádza Syna človeka!" Potom Ježiš podľa Tretej piesne o Pánovom Služobníkovi išiel nastaviť svoj chrbát tým, čo ho budú biť, neskrýval si tvár pred potupou a slinou. Išiel však s dôverou v Boha, že po tej potupe a utrpení bude vzkriesený.

Tieto udalosti sa opakujú aj v živote veriaceho človeka, ktorý sa tiež často stretáva s utrpením a potupou. Neraz mu to spôsobujú blízki ľudia, ktorí dokážu zrádzať aj za peniaze. Pritom však vždy sa uplatňujú dva dôsledky: Boh pomáha svojmu vernému služobníkovi, ktorý sa ho snaží držať uprostred životných zápasov. Ale uskutočňuje sa aj druhý dôsledok: Beda človekovi, ktorý zrádza Ježiša.

Prehĺbme si dôveru, že po utrpení aj nás Boh duchovne vzkriesi.

Zelený štvrtok

Na omšu svätenia olejov

1.    Prorocká predpoveď o poslaní Pánovho Služobníka (Iz 61, l-3d.6ab.8c-9)

2.    Úvodný pozdrav. Oslava Krista za dar kňazstva (Zjv 1, 4b.5-8)

3.    Splnenie prorockej predpovede na Ježišovi (Lk 4, 16-21)

Pánov Služobník u proroka Izaiáša sa predstavuje ako pomazaný, čím dáva najavo, že má kráľovskú, kňazskú a prorockú moc. Totiž u Izraelitov bývali pomazaní olejom králi, kňazi a proroci. Olej pre svoje blahodarné účinky bol znakom sily ducha, pokoja, šťastia, zdravia a radosti. Pánov Služobník pri pomazaní bol obdarený Božím Duchom. Pomazaný (Christos), to bol titul aj prisľúbeného Mesiáša.

Pánov Služobník dostal poslanie ohlasovať radostnú zvesť, čiže evanjelium o tom, že prichádza Božie kráľovstvo a s ním spásam Príchod Božieho kráľovstva alebo čas spásy má aj iný názov - milostivý rok. U Izraelitov to bol rok, v ktorom zajatci mali byť prepustení na slobodu a dlžníkom mali byť odpustené dlhy. V milostivom čase spásy sa uplatní láskyplný vzťah Boha k človeku, ako aj láskavý vzťah ľudí medzi sebou navzájom. Tento vzťah lásky prenikne všetko, zmení aj význam slova pomsta. Deň Božej pomsty sa stane dňom odplaty, čiže časom nápravy krívd a obnovy spravodlivosti. Prorocká predpoveď uvádza niekoľko príkladov ľudí, ktorí dostanú útechu, pomoc a vyslobodenie: chudobní, skrúšení srdcom, zajatci, väzni, zarmútení a plačúci.

V čase spásy kňazský úrad spočinie na celom ľude, takže ľudia dostanú nové mená - Pánovi kňazi a Boží služobníci. Takúto zmenu v poňatí kňazského úradu podnietilo dlhodobé odlúčenie od chrámovej bohoslužby počas babylonského zajatia. Boh dá svojmu ľudu spravodlivú odmenu a uzavrie s ním večnú zmluvu, ktorou potvrdí jeho osobitné poslanie. Tento ľud bude známy medzi pohanskými národmi, aby všetko ľudstvo poznalo Božie požehnanie. Tak sa splní prísľub daný Abrahámovi.

Ježiš na začiatku svojho verejného účinkovania prišiel do Nazareta, kde vyrastal. Využil právo dospelého izraelského muža v sobotu sa prihlásiť na čítanie Svätého písma v modlitebni a povedať niekoľko povzbudivých slov. Pred svojimi krajanmi prečítal predpoveď proroka Izaiáša o Pánovom Služobníkovi, čiže Mesiášovi. Na záver vzťahoval toto proroctvo na seba: „Dnes sa splnili slová Písma, ktoré ste práve počuli." Čiže Ježiš je ten prisľúbený Mesiáš, ktorý začína plniť svoje poslanie. S jeho príchodom nastal čas spásy. On prišiel ohlásiť radostnú zvesť - evanjelium tým, čo sú otvorení pre Božie slovo. On prišiel vyslobodiť zajatých a utláčaných ľudí zo zajatia hriechu a z útlaku vášní.

Apoštol Ján vo svojich pozdravoch siedmim miestnym cirkvám v Malej Ázii želá milosť a pokoj od Ježiša Krista, ktorý je verným svedkom pravdy, prvý vstal z mŕtvych a vládne nad všetkými pozemskými panovníkmi. Jemu patrí večná sláva a vláda za to, že nás miluje, svojou smrťou na kríži nás oslobodil od hriechov, dal nám podiel na svojom kráľovstve a urobil nás kňazmi, ktorí slúžia Bohu, jeho Otcovi. Kresťania (pomazaní) majú nielen meno od Krista, ale aj pomazanie Duchom, lebo prijali Kristovho Ducha.

Vidíme, ako Boh uskutočnil dielo spásy, ktoré pripravoval a predpovedal Starý zákon. Poďakujme sa Bohu Otcovi a Veľkňazovi Ježišovi za dar služobného a všeobecného kňazstva.

Na večernú omšu

1.    Starozákonné predpisy o veľkonočnej večeri (Ex 12, 1-8.11-14)

2.    Pavlova správa o Eucharistii (1 Kor 11, 23-26)

3.    Umývanie nôh učeníkom (Jn 13, 1-15)

Izraeliti každoročne slávili Veľkú noc ako spomienku na vyslobodenie z egyptského otroctva. Nariadenie o slávení tohoto sviatku dal Boh Mojžišovi ešte v Egypte. Slávnosť bola pôvodne veľmi krátka, trvala len jednu noc. Bola to posvätná noc v mesiaci prvého jarného splnu (marec - apríl). V tú noc sa cez Egypt uskutočnil prechod (pascha) Pána, ktorý usmrtil všetko prvorodené od ľudí až po dobytok. Tak dokázal svoju moc nad faraónom a nad všetkými egyptskými bohmi. Od smrti ušetril len izraelské domy označené baránkovou krvou. Čas jarnej rovnodennosti sa stal aj začiatkom roku, lebo odchodom Izraelitov z Egypta začal sa nový úsek ich dejín.

Výročná veľkonočná slávnosť mala charakter hostiny. Každá rodina si mala zaobstarať jednoročného bezchybného baránka (ovečku alebo kozliatko). Menšie rodiny, ktoré by ho nevládali zjesť, mali sa spojiť. V podvečer medzi západom slnka a východom večernice mali ho zabiť a obetovať. Jeho krvou potierali vchody do svojich domov. Na ohni upečené mäso jedli s nekvaseným chlebom a horkými bylinami. Príkaz jesť nekvasené chleby mal symbolický význam: nemali čas zaprávať cesto, lebo museli byť pripravení na rýchly odchod. Z podobného dôvodu pri večeri mali opásané bedrá, aby im dlhý splývavý odev neprekážal v ceste. Z obetovaného baránka nesmelo nič zostať, aby nedošlo k jeho zneucteniu, lebo po večeri mali odísť z Egypta.

Ježiš pri poslednej večeri prepásal sa zásterou a začal učeníkom umývať nohy. Hosťom zvyčajne na začiatku hostiny umývali nohy otroci domáceho pána. Ježiš týmto úkonom prejavil lásku, akú predtým svet nepoznal. Pretože miloval svojich učeníkov až do krajnosti, preukázal im svedectvo svojej slúžiacej lásky. Po umytí nôh si sadol k stolu a povedal, že nám dal príklad, podľa ktorého máme robiť i my. Najskôr dal príklad a potom zanechal príkaz bratskej lásky: „Nové prikázanie vám dávam, aby ste sa navzájom milovali, ako som ja miloval vás." Teda my si máme navzájom slúžiť a pomáhať podobne ako Ježiš. Motivácia našej slúžiacej lásky má byť čistá vo svojom podnete i v cieli, ktorým je oslava Boha. Z našej vzájomnej lásky má sa dať poznať, že sme Ježišovi učeníci. Z vlastnej skúsenosti vieme, aká ťažká je služba lásky. Často nevládzeme na ňu našimi ľudskými silami, ale silu k nej môžeme nabrať práve z Ježišovho testamentárneho daru - z Eucharistie.

Starozákonnej veľkonočnej večeri dal Ježiš pri poslednej večeri nový obsah a význam. Apoštol Pavol, ktorý je autorom najstaršej písomnej správy o ustanovení Eucharistie, chcel v nej poukázať na význam Ježišových slov a úkonov. Ako sa pri starozákonných obetách musela oddeliť krv od obetovaného baránka, tak Ježiš pri poslednej večeri oddelene obetoval svoje telo a svoju krv pod spôsobmi chleba a vína. Teda pri poslednej večeri nebeskému Otcovi nekrvavým spôsobom priniesol obetu, ktorú potom krvavým spôsobom zavŕšil na kríži. Svojou krvou založil novú zmluvu medzi Bohom a ľudstvom. Tak sa stal Ježiš novým veľkonočným Baránkom, ktorý obetoval svoj život, aby nás zmieril s nebeským Otcom a vyslobodil z otroctva hriechov. Krv Božieho Baránka stala sa znamením záchrany. Ako bola starozákonná baránkova hostina oslavou vyslobodenia z egyptského otroctva, tak je novozákonná posledná večera a jej sprítomnenie oslavou vyslobodenia z otroctva hriechov skrze Kristovu smrť.

Ježiš ešte pred smrťou pri poslednej večeri ustanovil eucharistickú obetu, ktorú na jeho príkaz máme konať na jeho pamiatku. Túto obetu si sprítomňujeme v každej svätej omši. Apoštol Pavol zaznamenal: Vždy, keď budete jesť tento chlieb a piť tento kalichy zvestujete Pánovu smrť, kým nepríde. Teda sväté prijímanie znamená spoločenstvo s Kristom v jeho smrti a oslávení. Kristovu tajomnú prítomnosť v Eucharistii chápe nie obrazne, ale skutočne. Lebo podľa neho kto nehodne prijíma sviatostný chlieb a sviatostné víno, priamo sa prehrešuje proti Kristovmu telu a krvi. Tento testamentárny dar Kristovej lásky nás chráni pred smrťou, ktorú prináša hriech.

Ježiš pri poslednej večeri ustanovil aj kňazstvo. Slovami „Toto robte na moju pamiatku" dal svojim učeníkom poslanie, aby ho sprítomňovali obetou jeho tela a krvi. Podľa chápania prvotnej Cirkvi toto poslanie dodnes pokračuje prostredníctvom biskupov a kňazov.

Ďakujme Ježišovi za dary poslednej večere.

Veľký piatok

1.    Štvrtá pieseň o Pánovom Služobníkovi (Iz 52, 13 - 53, 12)

2.    Ježiš — pravý Veľkňaz (Hebr 4, 14-16; 5, 7-9)

3.    Umučenie nášho Pána Ježiša Krista (Jn 18, 1 - 19, 42)

Štvrtá pieseň o Pánovom Služobníkovi sa začína a končí Božím príhovorom. Uprostred nej je reč medzi prorokom a ľudom.

V úvode svojmu Služobníkovi Boh predpovedá úspech. Ďalej hovorí, že jeho Služobník bude povýšený, vyzdvihnutý a veľmi slávny.

Prorok predstavuje Pánovho Služobníka ako muža bolestí, ktorý znáša utrpenie. Je taký zohavený, že sa svojím výzorom nepodobá človeku. Mnohí sa nad ním zhrozia, ľudia sa ho stránia. Priam sa ho boja, zakrývajú si pred ním tvár. Utrpenie ponížene znáša ako baránok vedený na zabitie, ako ovca, čo onemie pred strihačmi. Tu sa dvakrát uvádza, že neotvorí ústa. Odstránia ho násilným súdom. Čaká ho smrť so zločincami a hrob bude mať medzi boháčmi.

Pánov Služobník je predstaviteľom zástupného utrpenia. Príčinou jeho utrpenia nie sú jeho vlastné hriechy. On berie na seba naše choroby a bolesti. On je prebodnutý pre naše hriechy a strýznený pre naše zločiny. Pokiaľ sme my blúdili ako ovce v zmätku, on trpel za nás, aby nás uzdravil a spasil.

Pánov Služobník svojím utrpením úspešne splní Božiu vôľu tým, že svoj život položí ako zmierna obeta. Ospravodliví mnohých. Znovu oživne a uvidí ďaleké potomstvo.

Prorocká predpoveď o Pánovom Služobníkovi sa plne uskutočnila na Ježišovi Kristovi. On bol povýšený na kríži a oslávený pri vzkriesení. Ježiš je ten muž bolestí. Keď ho chytili a zviazali, pri mučení začal naberať vzhľad nepodobný človeku. Podľa Jánovho evanjelia Ježiš zomrel práve v čase, keď sa v jeruzalemskom chráme zabíjali baránky na veľkonočnú večeru. On sám sa stal obetným Baránkom. On neotvoril ústa na súde pred Pilátom. Popravili ho so zločincami a boháč Jozef z Arimatey mu prepustil hrob. Spomedzi evanjelistov apoštol Ján najzreteľnejšie hovorí, že Ježiš s jasným vedomím a dobrovoľne vydal sa na smrť. Obetoval sa za nás, aby nás vykúpil a zachránil. Vzkriesením oživený Kristus má rozsiahle potomstvo veriacich.

Podľa Listu Hebrejom my veriaci máme v Kristovi vznešeného nebeského Veľkňaza, nášho najvyššieho Prostredníka s Bohom. Hoci je Božím Synom, bol aj jedným z nás. Prešiel podobnými skúškami ako my, ale nedopustil sa hriechu. Keďže s nami spolucíti, môžeme ho s dôverou prosiť o pomoc. Ježiš ako Boží Syn za svojho pozemského života znášal utrpenie z poslušnosti voči Bohu Otcovi. Poslušnosťou dosiahol dokonalosť, a tak môže ponúknuť večnú spásu tým, čo ho poslúchajú.

Ďakujme Ježišovi za vykúpenie.

Sedem Ježišových výrokov na kríži

Otče, odpusť im, lebo nevedia, čo robia.

Veru, hovorím ti: Dnes budeš so mnou v raji.

Žena, hľa, tvoj syn. Hľa, tvoja matka.

Bože môj, Bože môj, prečo si ma opustil?

Žíznim.

Je dokonané.

Otče, do tvojich rúk porúčam svojho ducha.

Modlitba po prijímaní na Veľký piatok

Všemohúci a večný Bože, ty si nám smrťou a zmŕtvychvstaním Ježiša Krista daroval nový život; prosíme ťa,

zachovaj v nás účinky svojej milosrdnej lásky, aby nám účasť na tomto tajomstve pomáhala žiť príkladným kresťanským životom.

Skrze Krista, nášho Pána.

Amen.

Chváľme sa aj my Pánovým krížom

Umučenie nášho Pána a Spasiteľa Ježiša Krista zaisťuje slávu a učí trpezlivosti.

Veď čo by si nemohli od Božej milosti sľubovať srdcia veriacich, keď sa pre nich jediný Boží Syn, spoluvečný s Otcom, nielen narodil ako človek z človeka, ale aj zomrel rukami ľudí, ktorých stvoril?

Je veľké, čo nám Pán sľúbil v budúcnosti. Ale oveľa väčšie je to, čo sa už pre nás stalo a čo oslavujeme. Kde boli, alebo čo boli, keď Kristus zomrel za bezbožných? Kto by pochyboval, že dá svätým svoj život, keď im už dal svoju smrť? Prečo sa krehký človek zdráha uveriť, že raz budú ľudia žiť s Bohom? Omnoho neuveriteľnejšie sa už stalo: Boh zomrel za ľudí.

Veď kto je Kristus, ak nie „Slovo", ktoré „bolo na počiatku a Slovo bolo u Boha a to Slovo bol Boh"? Toto Božie Slovo „sa telom stalo a prebývalo medzi nami". Lebo samo v sebe nemalo nič, z čoho by bolo mohlo za nás zomrieť, keby si nebolo z nás vzalo smrteľné telo. Tak mohol nesmrteľný zomrieť, tak chcel smrteľným darovať život: chcel dať účasť na svojom živote tým, s ktorými mal účasť najprv na ich živote. My sme nemali nič svoje, z čoho by sme žili, on zasa nič svoje, z čoho by bol zomrel.

A tak s nami vzájomnou účasťou vykonal obdivuhodnú výmenu: naše bolo, z čoho on zomrel, jeho bude, z čoho my máme žiť.

Nielenže sa teda nemáme hanbiť za smrť Pána, nášho Boha, ale máme do nej vkladať bezhraničnú nádej a máme sa ňou zanietene chváliť: veď tým, že

od nás prijal smrť, ktorú v nás našiel, dal nám neotrasiteľnú istotu, že nám v sebe dá život, ktorý sami zo seba mať nemôžeme.

On, ktorý je bez hriechu, miluje nás tak, že trpel za hriešnikov, za následky nášho hriechu. On, ktorý ospravedlňuje, prečo by nám nedal to, čo vyžaduje spravodlivosť? Ako by nedal odmenu svätých ten, ktorý verne plní slovo, keď úplne nevinne znášal trest za ničomníkov?!

Preto vyznávajme neohrozene alebo aj ohlasujme, že Kristus bol za nás ukrižovaný: povedzme to nie so strachom, ale s radosťou, nie hanblivo, ale sa tým chváľme.

Apoštol Pavol ho videl a uvádza dôvod chvály. Hoci mohol o Kristovi povedať mnoho veľkých a božských vecí, nehovorí, že sa chváli Kristovými obdivuhodnými činmi, že stvoril svet, keď bol u Otca ako Boh, ani tým, že riadil svet, keď bol človek ako my. Ale hovorí: „Ale ja sa nechcem chváliť ničím iným, iba krížom nášho Pána Ježiša Krista."

Svätý Augustín

